Муносабат:"Бағрикенг бўлайлик!" - BBC News O'zbek\nЖамол Камол Ўзбекистон Халқ шоири\nImage caption "Қоралаш лозим бўлса, шуни овоза қилганларни, мириқиб томоша қилаётганларни қоралаш лозим".\nБир дўстим Тамилла деган хонанда қизнинг бир сабаб билан нохуш аҳволга тушиб қолгани ва шу сабабли уни лицензиядан маҳрум этишгани, бировлар хонандани ёқлаётгани, бировлар беадаблик қилди деб қоралаётганини айтиб, мендан муносабат сўради.\nМуносабатим шундай. Биз бўламизми, сиз бўласизми, Тамилла бўладими, ҳаммамиз бу дунёда ожиз бандамиз. Ҳаёт инсонни шундай кўйларга соладики, у гоҳо истамаган, кутмаган ҳолда ножўя гапни гапириб, ножўя бир иш қилиб қўйганини ўзи ҳам сезмай қолади. Буни тушиниш керак. Шафқат-мурувват мақомида иш тутиш керак. Чақириб, панд-насиҳат қилиш даркор. Унинг бошига дарҳол қилич кўтариш инсофдан эмас. Қоралаш лозим бўлса, шуни овоза қилганларни, мириқиб томоша қилаётганларни қоралаш лозим. Бу – қабиҳлик, пасткашлик! Нормал жамиятда бу каби ғийбат-ифтиролардан ҳазар қилишади.\nИстеъдод – милиондан биттаси демак. Истеъдод – халқ бойлиги. Асраб-авайлаш лозим. Қаранг, кеча Дилнура бор эди, бугун йўқ. Ўрни бўм-бўш... Озода Нурсаидованинг қўшиқларини роҳат қилиб эшитганман. Ажойиб овози бор. Ҳақиқий санъаткор. Шу қизни ҳам бир нохуш ҳолат туфайли лицензиядан маҳрум этишганини эшитиб, жуда ачиндим... Ахир, ўша мутасаддий идораларда кенг бағирли, назари баланд, санъаткорни тушунадиган, санъаткорни аяш керак, деган қарашга эга бўлган раҳбарлар наҳотки топилмаса? Хонандани чақириб, жоним қизим, шу ишингиз яхши бўлмабти, бундан кейин эҳтиёт бўлинг, халқ назаридасиз, қабилида танбиҳ бериб, насиҳат айтиб, тўғри йўлга солинса, яхши эмасмиди? Бундан халққа ҳам, хонандага ҳам, ўша идорада ўтирганларга ҳам фойда эди-ку!\nМен ҳайрон қоламан, Шерали Жўраев кимнинг арпасини хом ўрибти-ки, шунча йиллардан бери уни саҳнага чиқаришмайди? Бу дунёда санъаткорни саҳнадан, ёзувчини китобдан маҳрум этиш гуноҳи азим эканлигини қачон ўйлаб кўришаркин?\nКейинги йилларда маданий савиямиз жуда тушиб кетди. Бойиш-бойиқиш ҳирси, балойи нафс юраклардан андиша, раҳму шафқат, инсоний маърифатни қувиб чиқарди. Бир-биримизни аямайдиган, бир-биримиздан айб излайдиган ва дарҳол ҳукм чиқаришга ҳам ҳозиру нозир бўлиб қолдик.\nМенингча, ҳамма иллат ана шунда.\n"Ўзбекнаво" лицензияни олиб тўғри қилади"\n2 Феврал 2016


ҲОМИЛАДОРЛИКНИНГ О‘Н САККИЗИНЧИ ҲАФТАСИ – Baxtiyor oila\nҲОМИЛАДОРЛИКНИНГ О‘Н САККИЗИНЧИ ҲАФТАСИ\nКичкинтойингизнинг умумий узунлиги эндиликда 20-22 см! Оғирлиги эса тахминан 200 гр келади. Ҳомиланинг суяклари мустаҳкамланишда давом этмоқда. Қўл ва оёқдаги бармоқ суяклари шаклланиб, уларда ўзига хос такрорланмайдиган нақшлар – бармоқ излари пайдо бўла бошлади. Ҳомиланинг ҳаракатлари кўпайгани сари юрак фаолияти кучайиб боради, қон босими кўтарилади, бутун тана ва йўлдош бўйлаб қон айланиши тезлашади. Бу каби фаол ҳаракатлар ҳомиланинг мушаклари, миясининг ривожига ижобий таъсир кўрсатади.\nКўпчилик аёллар ҳомилаларининг биринчи ҳаракатини айнан шу муддатда сезадилар. Улар бу ҳодисани доимо сабрсизлик билан кутишади. Агар бола қимирлашини белгиланган муддатда сезмасалар, бундан хавотирга тушишади. Аслида ҳомила ҳомиладорликнинг 7-ҳафтасидан бошлаб қимирлайди. Лекин онаси уни кечроқ – 14-26-ҳафталар оралиғида пайқайди (одатда, 18-22-ҳафталарда).\nБоланинг қимирлашини муддатидан илгари аввал туққан ёки жуда озғин аёл сезиши мумкин. Фарзандлари бор аёлга бу ҳаракатлар таниш бўлгани боис уларни осон илғаб олади. Унинг бачадон мускуллари бирмунча бўшашган бўлгани учун боланинг ҳаракатлари сезиларли бўлади. Тўла аёллар болаларининг қимирлашини нисбатан кучлироқ бўлганида биладилар. Она ҳомиладорлик муддатини нотўғри белгилаганида ҳам боланинг қимирлаганини сезмай қолиши мумкин. Бу ҳислар ўзига хос бўлиб, уни ҳеч нарса билан таққослаб бўлмайди. У гўё қорин енгил титрагандек ёки тирсак билан туртгандек, «бўш ошқозоннинг кулдурашига» ўхшаш ҳаракатлар каби бўлади.\nҲомиладорлик даврида қиндан оқишсимон моддалар ажралади. Бу ҳолат табиий бўлгани сабабли ундан хавотирга тушиш керак эмас. Озодалик ва инфексияларга чалинмаслик учун баъзи қоидаларга амал қилиш лозим. Иложи борича тампонлардан фойдаланишдан воз кечинг, чунки улар микроорганизмларнинг қинга тушиш эҳтимолини оширади. Тозаликка риоя қилган ҳолда остингизни совун билан ювиб, олдиндан орқага қаратиб чайинг. Пахталик ич кийим кийинг ва тор жинси колготка, шимлардан воз кечинг. Хар куни ичиладиган бир пиёла тирик лактобацил ацидофил таёқчаларига эга қатиқ қиннинг касалликка чалиниш эҳтимолини камайтиради. Агар инфексия жинсий йўл билан ўтадиган бўлса, бутунлай соғайиб кетмагунингизча алоқада бўлмаганингиз яхши. Даволанганингиздан сўнг ҳам 6 ой мобайнида презервативдан фойдаланишингиз тавсия этилади. Сарғиш ёки яшил тусдаги ёқимсиз ҳидга эга бўлган ачишиш ва қичишишлар, қизариш ва оғриқлар билан бўладиган ажралмалар келганида бу ҳақда шифокорга айтинг. Улар касаллик юқтирганингиз аломатидир. Бундай инфексиялар даволанишни талаб қилса ҳам, бола учун хавфли ери йўқ.


Депутат қарздорнинг мушкулини осон қилди | "Адолат" СДП\nДепутат қарздорнинг мушкулини осон қилди\nАйни кунда коронавирус пандемиясига қарши курашиш жараёнида “Адолат”СДПдан сайланган депутатлар томонидан саховатли ишлар амалга оширилаётгани эътирофга лойиқдир. Жумладан, Халқ депутатлари Денов тумани Кенгаши депутати, Денов туманидаги “Чағониён – Наслчилик – Денов” хусусий корхонаси раҳбари, тадбиркор Ислом Худойбердиевнинг ҳам шулар жумласидан.\nКуни кеча депутатга туман “Оила” илмий-амалий марказидан ёрдам сўраб мурожаат тушди. Фуқаро М.Йўлчиева ёлғиз оналиги, умуртқа чурраси билан касалланиб шифохонада даволанаётганлиги, қарздорлиги туфайли моддий кўмакка муҳтожлиги сабаб ҳомийлик остида кўмак бериш зарурлиги сўралди. Депутатимиз мазкур масалани ҳал этишни ўз бўйнига олди ва дарҳол шифохонага бориб бемор билан гаплашди.\nМулоқот жараёнида аёл касалхона тўловлари ҳамда дорихонадан қарзга олинган дори-дармонлар қарздорликларини бартараф этишда амалий ёрдамга муҳтожлигини билдирди. Депутатимиз мурожаатга асосан барча қарзларни тўлаб, фуқаро М.Йўлчиева то тузалиб кетгунча барча таъминотни ўз гарданига олишини билдирди.\n- Ёлғиз оналигим сабаб 2 та фарзандни қийинчилик билан улғайтиряпман. Ўзим ногиронман. Умуртқа поғонаси чурраси касаллиги туфайли йилида бир неча маротаба даволанишимга тўғри келяпти. Моддий аҳволим қийинлиги сабаб депутат Ислом Худойбердиев қарздорлигимни бартараф этишда ёрдам берди. Бундан буён ҳам аҳволимдан хабар олиб, амалий кўмак бериб туришга ваъда берди. Мен бунинг учун депутатга чин дилдан миннатдорчилик билдираман.


Қирғизистоннинг амалдаги ва собиқ президентлари ўртасидаги низо: тарих ва сабаб - Халқ сўзи\nҚирғизистоннинг амалдаги ва собиқ президентлари ўртасидаги низо: тарих ва сабаб\n10:56 08 Август 2019 Дунё\nҚирғизистоннинг амалдаги президенти Сооронбай Жээнбеков билан собиқ президент Алмазбек Атамбоевнинг ўртасидаги ихтилоф куч ишлатиш фазасига кирди, деб ёзади minbar.uz.\nҲукуматнинг махсус кучлари 7 август куни собиқ президентнинг Қўйтош қишлоғидаги қароргоҳига ҳужум уюштирди, лекин Атамбоевни қўлга ололмади.\nСобиқ президентнинг сафдошлари билан ҳукумат кучлари тўқнашувида 42 киши жабрланган, махсус хизматларнинг бир жангчиси ўқ еб ўлган. Ҳозир олтита "спецназчи"ни Атамбоевнинг сафдошлари гаровда ушлаб турибди.\nВазият таранглигича қолмоқда. Жээнбеков бир ҳафталик таътилини тўхтатиб, Бишкекка қайтган ва 8 август куни эрталаб хавфсизлик кенгаши йиғилишини ўтказмоқда.\nАмалдаги ва собиқ президент ўртасидаги низо тарихи: икки йил олдин Сооронбай Жээнбеков Алмазбек Атамбоевнинг қўллови билан унинг ўрнига президент этиб сайланган.\nЎшанда сайловда Жээнбеков ғолиб чиқиши учун Атамбоев президентликка муқобил номзод билан учрашган қўшни Қозоғистоннинг президенти Назарбоев шаънига ҳар хил аччиқ-тиззиқ гапларни гапирган эди.\nБироқ Сооронбай Жээнбеков бунинг қадрига етмади ва сайловдан сўнг дарҳол Қозоғистон президенти билан учрашиш ва ўтмишдошининг қилиғи учун узр сўрашга шошилди.\nКейин эса Жээнбеков Атамбоевнинг тарафдорларини бирма-бир ишдан олиб, баъзиларига нисбатан коррупция айблови билан жиноят иши очиб, ўз ҳокимиятини мустаҳкамлай бошлади.\nИюн ойида Жогорку кенеш (парламент) Атамбоевни дахлсизлик ҳуқуқидан маҳрум қилди, шундан сўнг собиқ президентнинг сафдошлари унинг Қўйтош қишлоғидаги қароргоҳида “халқ штаби”ни тузишди.\nИИВ Атамбоевни жиноятчи Азиз Батукаевнинг ноқонуний озод этилиши ва мамлакатдан чиқиб кетишига шахсан кўмаклашганликда айбламоқда ва сўроқ қилиш учун уни уч марта чақирди. Аммо Алмазбек Атамбоев фақат ОАВ орқали гувоҳлик беришини айтиб, тергов билан ҳамкорлик қилишдан қатъиян бош тортган.\nАмалдаги ва собиқ президентлар ўртасидаги низога Владимир Путин даллоллик қилишга уринди, лекин унинг ҳам ҳаракатлари зое кетди. Аксарият қирғизлар Россиянинг даллоллик қилишини, Атамбоев Владимир Путиндан ёрдам сўраб Москвага борганини, Жээнбеков уни рус ҳарбий базасидан чиқариб юборганини миллий мустақилликка хиёнат деб баҳолади.\nҚирғиз сиёсатчилари икки президентдан улар ўртасидаги шахсий низо миллий низога айланиб кетишига йўл қўймасликни талаб қилаяпти.\nАтамбоев Қирғизистон тарихида илк бор ўз ваколатини ихтиёрий (2017 йилда) топширган президент ҳисобланади. Асқар Акаевнинг ҳокимияти 2005 йилда инқилоб билан тугаган, Қурманбек Бакиевни ҳам 2010 йилда ағдаришган. Фақатгина "муваққат президент" Роза Отунбаева бир йил мамлакатни бошқариб, 2011 йилда Атамбоевга ҳокимиятни топширган.


Улар Ватан учун жанг қилдилар: Уруш мавзусидаги энг яхши кинофильмлар (Фото) - Darakchi\nУлар Ватан учун жанг қилдилар: Уруш мавзусидаги энг яхши кинофильмлар (Фото)\nДУНЁ 09.05.2019, 21:54\nУруш мавзуси кинематографияда алоҳида хусусиятлари билан ажралиб туради, дея ёзмоқда Кinopoisk.ru нашри.\nҚуйидаги уруш ҳақидаги энг яхши 5 кинофильмда нафақат уруш мавзуси, қолаверса, инсоннинг тирик қолишию ўзига ва Ватанига содиқ қолиши мавзулари тилга олинган.\n1. “Виждон амри ила” (2016, Австралия, АҚШ)\nБош ролларда: Эндрю Гарфилд, Сэм Уортингтон\nИккинчи жаҳон уруши пайтида Окинава учун кечган жангда медик Дезмонд Досс қўлига қурол олмасликка ва одам ўлдирмасликка қасам ичади. Шу тариқа у биронта ҳам ўқ отмай, уруш оловидан юзлаб одамларни елкасида кўтариб олиб чиқади.\n2. “Дюнкерк” (2017, Буюк Британия, Нидерландия, Франция)\nБош ролларда: Том Харди, Киллиан Мёрфи, Финн Уайтхед\nФильмда Дюнкерк операцияси давомида уч юз мингдан зиёд Британия аскарларининг ажал комидан олиб чиқиш ҳикоя қилинади. Кинолентада бош қаҳрамон бирор шахс эмас, балки вазият ва ваҳимадир.\n3. “Оддий аскар Райанни қутқариш” (1998, АҚШ)\nБош ролларда: Том Хэнкс, Том Сайзмор, Мэтт Деймон, Вин Дизель\nКапитан Жон Миллерга оғир вазифа юкланади. У ўз отряди билан урушда уч ака-укалари ҳалок бўлган оддий аскар Райанни уйга қайтариши лозим. Аммо ўжар Райан ўз постини ташлаб кетмайди. Ана шунда капитан Миллер аскар Райаннинг оиласи бағрига қайтиши учун жонини беради.\n4. “Ғазаб” (2014, АҚШ, Хитой, Буюк Британия)\nБош ролларда: Брэд Питт, Логан Лерман, Шайа ЛаБаф\nДушман қуршовида қолган танкчилар гуруҳи капитани Уордэддининг мақсади битта: нима қилиб бўлса-да, тирик қолиш ва ўз аскарларининг жонини омон сақлаш...\n5. “Енгилмас” (2014, АҚШ)\nРежиссёр: Анжелина Жоли\nБош ролларда: Жек О’Коннелл, Донал Глисон, Мияви\n1936 йили Берлинда Олимпиада ўйинларида қатнашган енгил атлетикачи Луи Замперини Иккинчи жаҳон урушида японларга асирга тушади. Уни синдиришга кўп ва ҳўп уринишади. Аммо ўз виждонига содиқ қолган Замперинининг иродаси букилмайди. Орадан 50 йиллар вақт ўтиб, Замперини Японияга сафар қилади ва уруш даврида ўзига зулм қилганлар билан учрашиб, уларни кечиради.\nЕвроиттифоқ АҚШни ЖССТ билан муносабатларини яхшилашга чақирди\nБолалар Омбудсмани ҳомилани сунъий тўхтатувчи препаратлар савдосини чеклашни таклиф қилмоқда\nИккинчи уриниш: 00:22да космосга қилинаётган тарихий парвозга гувоҳ бўлинг!


27 май 2020, Тошкент вақти: 20:22\nАнвар Бўронов (ўртада) ҳамкасблари билан. Сурат Nova-BioRubber ширкати расмий сайтидан олинди.\n“Умид” жамғармаси йўлланмаси билан хориждаги нуфузли университетни тугатиб, Канададаги каучук ишлаб чиқарувчи етакчи корхоналардан бирига раҳбарлик қилаëтган Анвар Бўронов асос солган Nova-BioRubber ширкати Буюк Британия соғлиқни сақлаш бизнес мукофоти танлови - Medilink U.K. Healthcare Business Awardsнинг инновацион материаллар номинацияси бўйича ғолиб деб топилди.\nАнвар Бўроновнинг қароргоҳи Канаданинг Суррей шаҳрида жойлашган ширкати резина ва бошқа маҳсулотлар ишлаб чиқаради.\nMedilink расмийларининг маълум қилишича, Nova-BioRubber аллергия келтириб чиқармайдиган ва турғун йўл билан ишлаб чиқариладиган биолатекс, биорезина ҳамда инулин учун мукофот билан тақдирланган.\nMedilink эълон қилган матбуот баёнотида “Ҳакамлар ушбу материал соғлиқни сақлаш соҳасидаги муҳим муаммони ҳал қилишга кўмаклашишини, аллергия келтириб чиқармайдиган ҳамда турғун биолатекс саноатга катта ижобий таъсир кўрсатишини айтишди“, дейилади.\nNova-BioRubber мукофот билан тақдирланган материалларни кўксақич ўсимлигидан ишлаб чиқарган. Кўксақич қоқиўтдошлар оиласига мансуб кўп йиллик ўт бўлиб, Қозоғистон, Қирғизистон ва Ўзбекистонда ўсади. Ундан юқори сифатли каучук олинади.\nNova-BioRubber маҳсулотлари латексга аллергияси бўлган шахслар учун қўл келади. Қолаверса, ширкат резинага талаб кучайиб бораётган бир пайтда уни барқарор ишлаб чиқариш йўлини таклиф қилган.\nМукофотни ширкат асосчиси ва директори Бўронов Буюк Британиянинг Бирмингем шаҳрида қабул қилди.\nБаённомада ёзилишича, Medilink Буюк Британиянинг соғлиқни сақлаш технологияларини ишлаб чиқарувчи ширкатларнинг энг йирик тармоғи бўлиб, унинг 1,600 аъзоси бор.\nMedilink ширкатининг ҳар йили ўтказиладиган Medilink U.K. Healthcare Business Awards танлови соғлиқни сақлаш технологиялари соҳасида қилинган янгиликлар муаллифларини мукофотлайди.\n“Умид” жамғармаси йўлланмаси билан хориждаги нуфузли университетни тугатиб, Канададаги каучук ишлаб чиқарувчи етакчи корхоналардан бирига раҳбарлик қилаëтган 48 яшар олим ва тадбиркор Анвар Бўронов ўтган йили OzodNazar эшиттириши меҳмони бўлган эди.


10:24 / 03.08.2016\n"Агар менинг ўғлим бу вақтда Италияга қайтса ва ҳибсга олинса, бу Италия билан муносабатларимизда муаммолар келтириб чиқаради", деб айтди Эрдўған.\nЭрдўған давлат тўнтаришига уринишни кескин йўл билан бостиргани сабабли Ғарб давлатлари томондан танқидга учрамоқда.\n"Италия менинг ўғлимга эмас, мафияга эътиборини қаратиши керак", деб айтди Эрдўған.\nБунга жавобан Италия бош вазири Маттео Ренци "Италияда мустақил ҳуқуқий тизим" борлиги ва "судьялар Туркия президенти олдида эмас, Италия конституцияси олдида жавоб беришларини" айтди.\nИталиянинг Болонья шаҳри прокуратураси 18 февралда тадбиркор Мурат Ҳакан Ҳузаннинг аризаси асосида Эрдўғаннинг ўғлига қарши иш қўзғатган. Унинг таъкидлашича, Эрдўған ўғли Италияга қонунийлаштириш мақсадида катта миқдордаги пулларни олиб кирган.\nЭрдўғаннинг ўғли Италияда Жон Ҳопкинс университети докторлик даражасини олиш учун изланиш ишларини олиб бормоқда.\nИталия Эрдўған таҳдид


19:00 / 19.11.2018 1214 pdf Ўқиш режими + -\nШу йил 15–16 ноябрь кунлари Президентимизнинг Қорақалпоғистонга ташрифлари давомида берган топшириқлари ижросини таъминлаш мақсадида, хизмат сафарида бўлиб турган муфтий Усмонхон Алимов 18 ноябрь куни Мўйноқ туманига ташриф буюрди. Бу ҳақда Ўзбекистон мусулмонлар идораси Матбуот хизмати хабар берди.\nМуфтий Мўйноқ туманидаги “Орол”, “Жайҳун”, “Толли-ўзак”, “Мўйноқ”, “Дўстлик” маҳаллалари ва “Учсой”, “Мадели”, “Тик-узяк”, “Бозатаў” овуллари аҳолиси билан учрашиб, дилдан суҳбатлашди. Шунингдек, муфтий Ислом динининг асл моҳиятини сақлаган ҳолда ҳудудларда маърака-маросимларни динимизда кўрсатилган шаклда ўтказиш зарурлигини алоҳида таъкидлади.\nУсмонхон Алимов Мўйноқ туманининг энг олис ҳудудида жойлашган “Кемалар қабристони”да ҳам бўлиб, жонлиқ қурбонлик қилиниб, Орол денгизига сув қайтиши ва Парвардигордан серобчилик бўлишини сўраб, мўйсафид отахонлар билан истисқо намози адо этилди.\nМаълумки, сув танқис бўлган пайтларда Аллоҳ таборака ва таолодан сув-ёмғир сўраб, ўқиладиган икки ракатли намозни Истисқо, дейилади. Ҳазрати Пайғамбаримиз соллаллоҳу алайҳи васаллам ҳам кўп бор сувсизлик вақтида қиблага юзланиб дуо қилганлари, кейин эса имом бўлиб икки ракат намоз ўқиганлари ривоят қилинган. Истисқо намозини адо этиш учун шаҳардан ташқарига, саҳро жойларга чиқиш ҳам Набий алайҳиссалом тутган йўлдир.\n17:10 / 19.11.2018 866\n764 14:05 / 16.12.2019\nУлуғ муҳаддис, усулий фақиҳ, баҳрул улум, Мавлоно Неъматуллоҳ Аъзамий ҳафизаҳуллоҳ 1356ҳижрий 1933мелодий санада Ҳиндистон шаҳри Маунатҳ Бҳанжаннинг машҳур жойи давоми...\n3787 13:29 / 04.10.2019\nМавлоно баҳрул улум Неъматуллоҳ Аъзамий ҳафизаҳуллоҳ Ўзбекистон бўйлаб зиёратни бошлаганликлари ҳақида хабар берган эдик.Кеча 2019 йил 5 октябрь куни Мавлоно давоми...\n1094 17:54 / 05.10.2019\n.Ҳилолнашр, матбаанашриёти ҳамда Ислом.уз портали жамоаси пойтахтимиздаги Кўкча филиалимизнинг ходими Абдуссатор Абдухалил ҳожи ўғлининг вафот этганини чуқур давоми...\n455 19:56 / 26.07.2020


Иш ҳақини белгилаш асоси\nАввалги мақолаларимизда ёлланувчининг қиладиган иши, муддати, қандай ишга ёлланиш жоиз ва қандай ишга ёлланиш жоиз эмаслиги ҳамда ёлланувчининг воқеси хусусида батафсил маълумот бериб ўтдик. Эндиги мавзуимиз Иш ҳақини белгилаш асоси ақида.\nЁллаш – бир нарса эвазига манфаат олиш тўғрисидаги келишув (шартнома)дир. Ёллаш шартномаси тузилиши учун икки томон шунга лаёқатли бўлиши, яъни нарсаларни ажрата олувчи ақл эгаси бўлиши шарт. Шартнома тўғри бўлиши учун томонларнинг розилиги ҳам шарт қилинади. Иш ҳақи ҳам маълум бўлиши шарт қилинади. Бунга далил Расулуллоҳ с.а.в.нинг:\nإِذَا اسْتَأْجَرَ أَحَدُكُمْ أَجِيرًا فَلْيَعْلَمْهُ أَجْرَهُ\n“Бирортангиз ишчи ёлласа, унга иш ҳақини билдириб қўйсин”, деган сўзларидир. Бу ҳадисни Дорақутний Ибн Масъуддан ривоят қилган. Бунга яна далил Аҳмад Абу Саиддан ривоят қилган Пайғамбар с.а.в. иш ҳақини аниқ билдирмасдан туриб, киши ёллашдан қайтардилар, деган ҳадисдир. Лекин иш ҳақи маълум бўлмаса ҳам ёллаш мумкин. Иш ҳақи миқдорига келиша олмай қолинган пайтда “ажр мисл” (яъни шундай ишга бошқа одамлар қанча ҳақ тўлаётган бўлса, шунга ўхшаш ҳақ тўлаш)га мурожаат қилинади. Чунки агар шартнома тузиш вақтида иш ҳақи айтилмаса ёки ёлловчи ва ёлланувчи айтилган иш ҳақи тўғрисида келиша олмай қолсалар, у ҳолатда “ажр мисл”га мурожаат қилинади (яъни “ажр мисл”га келишиб олинади). Бунда маҳрга қиёслаб “ажр мисл”га келишилади. Чунки маҳр масаласида ҳам агар маҳр аниқ белгиланмаса ёки белгиланган маҳр тўғрисида келиша олинмай қолинса “маҳр мисл” (бошқалар бераётган маҳрга ўхшаш маҳр)га мурожаат қилинади. Бунга далил Насоий ва Термизий ривоят қилган ушбу ҳадисдир. Термизий бу ҳадисни ҳасан, саҳиҳ ҳадис, деди:\nعَنْ ابْنِ مَسْعُودٍ أَنَّهُ سُئِلَ عَنْ رَجُلٍ تَزَوَّجَ امْرَأَةً وَلَمْ يَفْرِضْ لَهَا صَدَاقًا وَلَمْ يَدْخُلْ بِهَا حَتَّى مَاتَ فَقَالَ ابْنُ مَسْعُودٍ لَهَا مِثْلُ صَدَاقِ نِسَائِهَا لَا وَكْسَ وَلَا شَطَطَ وَعَلَيْهَا الْعِدَّةُ وَلَهَا الْمِيرَاثُ فَقَامَ مَعْقِلُ بْنُ سِنَانٍ الْأَشْجَعِيُّ فَقَالَ قَضَى رَسُولُ اللهِ صَلَّى اللهُ عَلَيْهِ وَسَلَّمَ فِي بِرْوَعَ بِنْتِ وَاشِقٍ امْرَأَةٌ مِنَّا مِثْلُ الَّذِي قَضَيْتَ فَفَرِحَ بِهَا ابْنُ مَسْعُودٍ\n“Бир аёлга уйланиб, унга бошқа хотинларига берган маҳрга ўхшаш маҳр бермаган ва бу аёлнинг олдига кирмасдан вафот этган бир киши ҳақида Ибн Масъуддан сўралди. Ибн Масъуд шундай жавоб берди: “У аёлга бошқа хотинларига берган маҳрига ўхшаш маҳр берилади, ундан камайтирилмайди ҳам ва ошириб ҳам юборилмайди, у идда сақлайди ва унга ҳам мерос берилади”. Шунда Маъқал ибн Синон ал-Ашжаҳий ўрнидан туриб: “Расулуллоҳ с.а.в. бизнинг қабиладан бўлган Барва бинти Вошиқ исмли аёл тўғрисида худди сен чиқарган ҳукм каби ҳукм чиқарган эдилар”, деди. Буни эшитиб Ибн Масъуд жуда хурсанд бўлиб кетди”. Демак, Шореъ маҳри айтилмаган аёлларга “маҳр мисл” беришни вожиб қилди. Айтилган маҳрга келишолмай қолинган пайтда ҳам шундай қилинади. Маҳр никоҳ шартномасидан келиб чиқадиган ва берилиши лозим бўлган эваз бўлгани учун, демак, ҳар бир шартномадан келиб чиқадиган ва бериш лозим бўлган эваз унга қиёсланади. Бу эваз муқобилига олинадиган нарса савдодаги каби мол бўладими ёки ёллашдаги манфаат ва бировнинг меҳнатидан фойдаланиш бўладими ёки никоҳ шартномасидаги “ниҳла” (эр аёлга берадиган ҳадя) бўладими, бундан қатъий назар, бу эваз маҳрга қиёсланади. Шунга кўра, демак, шартномада эваз айтилмаса ёки айтилган эвазга келишолмай қолинса, худди шунга ўхшаш эвазни бериш тўғрисида ҳукм қилинади. Шунинг учун шартнома тузилган пайтда эвазига бериладиган нарса айтилмаса ёки айтилган эвазга келишолмай қолинса, ижара (ёллаш)да «ажр мисл» (бошқалар тўлаётган иш ҳақига ўхшаш иш ҳақи) тўлашга, савдода эса бошқалар тўлаётган нархга ўхшаш нарх тўлашга ҳукм қилинади. Шунга кўра, ёлловчи ва ёлланувчи айтилган иш ҳақига келишолмай қолсалар ҳам ва шартнома тузиш пайтида иш ҳақи айтилмаган бўлса ҳам “ажр мисл” тўлаш тўғрисида ҳукм чиқарилади. Агар шартнома тузиш пайтида иш ҳақи аниқ маълум бўлса, бу ҳолатда иш ҳақи белгиланган ҳисобланади, агар аниқ маълум бўлмаса ёки айтилган иш ҳақига келишолмай қолинса, бундаги иш ҳақи “ажр мисл” бўлади. Демак, тўланадиган иш ҳақи икки қисм бўлади: 1. Айтиб, белгилаб қўйилган иш ҳақи. 2. “Ажр мисл”.\nАйтиб, белгилаб қўйилган иш ҳақи эътиборга олиниши учун шартнома тузаётган икки томоннинг розилиги шарт. Агар икки томон маълум ҳаққа келишиб, рози бўлсалар, бу айтиб, белгилаб қўйилган иш ҳақи дейилади ва ёлловчини бундан ортиғини тўлашга мажбур қилинмайди, худди шунга ўхшаш ёлланувчи ҳам бундан кам олишга мажбурланмайди, балки у унга тўланиши шаръан вожиб бўлган иш ҳақидир. “Ажр мисл” эса, агар ёллаш шартномаси меҳнат-иш келтирадиган манфаат тўғрисида тузилган бўлса, “ажр мисл” худди шундай ишга ва шундай ишчига тўланадиган иш ҳақи бўлади, агар шартнома шахс келтирадиган манфаат тўғрисида тузилган бўлса, “ажр мисл” фақат шундай ишчига тўланадиган иш ҳақи бўлади.\nИш ҳақини давлат ҳам, юрт аҳолисининг урф-одати ҳам белгиламайди, балки уни шу соҳада тажриба орттирган билимдон кишилар белгилайди. Иш ҳақини белгилашда билимдон кишилар таянадиган асос эса манфаатдир. Бу манфаат иш келтирадиган манфаатми ёки ишчи келтирадиган манфаатми, бунинг фарқи йўқ. Чунки ёллаш шартномаси манфаат устида тузилади. Демак, иш ҳақини белгилашдаги асос манфаатдир. Шунинг учун иш ҳақи ишчининг маҳсулот ишлаб чиқаришига ёки унинг ўз жамоаси орасидаги энг паст турмуш даражасига қараб белгиланмайди. Чунки ишчининг маҳсулот ишлаб чиқаришининг ёки турмуш даражасининг юқори ё паст эканлигининг иш ҳақини белгилашга дахли йўқ бўлиб, уни белгилашда фақат манфаатга қаралади, холос. Тажрибали мутахассислар бу манфаатнинг ўзлари яшаётган жамиятда қанчалик қийматли эканлигига қараб ишчининг иш ҳақини белгилайдилар. Улар иш ҳақини ва ишчи ҳақини белгилаётган пайтда бу манфаатнинг жамиятдаги қийматига қарайдилар. Шунинг учун улар иш ҳақини иш ёки ишчи келтирадиган манфаат (фойда)нинг қийматига қараб белгилайдилар. Шунинг учун агар манфаатнинг жамиятдаги қийматини белгилашда ихтилоф (қарама-қарши фикр билдириш) юз берса, иш ҳақини далил ва ҳужжат билан белгилаш жоиз бўлмайди, балки бу тўғрида мутахассисларнинг фикри кифоя қилади. Чунки бу масала манфаат миқдори тўғрисида далил-ҳужжат келтириш эмас, балки унинг қийматини билиш масаласидир.\nИш ҳақини белгилашда жорий қилинадиган асос мана шу бўлиб, у мутахассислар аниқлайдиган манфаат-фойдадир. Бироқ мутахассислар фақат ишнинг ёки ишчининг ҳақинигина эмас, балки “ажр мисл”ни белгилашган чоғда ана шу ишга ёлланган ишчига ўхшаган шахсга, яъни иш ва ишчига эътибор қаратмоқлари лозим. Шу вақтнинг ўзида улар ёллаш замони (вақти) ва макони (жойи)га ҳам эътибор беришлари керак. Чунки иш ҳақи иш, ишчи, замон ва маконга қараб турлича бўлади.\nИш ҳақини ёки “ажр мисл”ни белгилаб берадиган мутахассисларни аслида битим тузувчи икки томон, яъни ёлловчи ва ёлланувчи танлайди. Энди агар улар танламасалар ёки ўзаро келиша олмасалар, у ҳолда маҳкама ёки давлат ана шундай мутахассисларни тайинлаб беради.


ШОИР ВА ДУНЁ - “Китоб дунёси” газетаси сайти\nШОИР ВА ДУНЁ\n76 марта кўрилган.\nКўпинча сўзнинг ибтидосини бошлаш қийин кечади. Бироқ камина бу жараённи ортда қолдирганман. Забонимдан чиқаётган ҳар бир сўз — у хоҳ учинчи, хоҳ олтинчи, хоҳ ўнинчи, ҳатто охиргиси бўлса-да, оддий ва якранг тусда жаранглашини истамайман, шу қатъиятимдан чекинмай, ҳозир шеърият ҳақида гапирмоқчиман. Аввало айтиб қўяй, гарчи шоир бўлсам-да, поэзия хусусида қисқа, эҳтимол жуда ҳам қисқа сўзлашни чамалаб турибман. Негадир ушбу мавзуда юксагу теран фикрлар изҳор қилолмасликдан чўчийман, демак бугунги нутқим узундан-узоқ мавозалардан иборат бўлмайди.\nБугунги шоир ниҳоятда эҳтиёткор ва шубҳаланувчи шахс, у ҳатто ўз-ўзи билан бўлувчи муносабатларда ҳам шундай йўл тутади. У истар-истамас ўзини шоир деб атайди, баайни шуни ошкора айтишдан хижолатпазлик туяди. Шовқин-суронга йўғрилган замонамизда эса инсоний фазилатлар, хоссатан, қадр-қимматингни қанчалик беркитсанг, сени танишлари ва эътироф этишлари шунчалик рўёга айланаверади. Турли сўровномаларни тўлдириш ёхуд тасодифий йўловчилар билан суҳбатлашиш пайти шоир ўз фаолияти ҳақида тўхталиши лозим бўлса, у аллақандай номаълум "қалам-каш"га айланади ёки қўшимча мутахассислигини рўкач қилади. Шунга мувофиқ, амалдорлар ёки автобус йўловчилари бу ҳолатни анчайин ишончсизлик ва истеҳзо билан қабул қилади. Назаримда, файласуфларда ушбу жараён аксинча кечади. Боиси уларнинг пешонасига шоирларга нисбатан "бахтлироқ ёзиқ" битилган, фалсафа аҳли "ҳийла" қилиш ва ўз касбини аллақандай илмий унвонлару дарожатлар билан "безатиш" имкониятига эга. Масалан, "фалсафа доктори" деган сўз қулоққа юксак мадҳиядек, тантанавор эшитилади.\nНазаримда, "шоир" деган касбни эгаллаш учун махсус маълумот бўлиши лозим, шоирлар ҳам худди олимлардек мунтазам имтиҳон топшириши, назарий ишлар билан шуғулланиши, керак бўлса, илмий трактатлардан иқтибос олиши ва ҳамма жараёнлар тугагач, фахрий диплом билан тақдирланиши даркор. Бу ўз навбатида шоир поэтикаси, тахайюл олами эҳтиёж сезаётган нуқсонларни кўрсатиб беради, уни шунчаки қоғоз тўлдиришга эмас, янги-янги шеърий шакллар излашга, оддий ва тумтароқ қофиябозликдан қочиб, ёрқин ва гўзал лирикага чорлайди. Шу ўринда русларнинг оташзабон шоири, Нобель мукофоти лауреати Иосиф Бродский билан боғлиқ хотиралар ёдимга келади. Бу дардкаш шоир қанча аламу изтироблар, не-не бўҳтону иғволарга бардош берганини унча-мунча одам тасаввурига сиғдиролмайди. Ҳатто у шоирлигини тасдиқловчи махсус "ҳужжат"га эга бўлмагунича, "адабий текинхўрлик"да айбланган.\nКўплаб бахтли мамлакатлар, айниқса, инсон қадр-қиммати шарафланган юртларда шоирлар гўзал ва тотув ҳаёт кечирадилар, улар орзу қилади, ўйлайди, хаёл суради, илҳом отлиғ дулдул келганида ҳар нени унутиб, ижодга шўнғийди. Энг муҳими, ўзини ўраб турган муҳитдан айро яшолмаслигини ҳар лаҳза ҳис қилади.\nҲақиқий шоир шундай бўлиши керак. Баъзи тоифа эса бунинг акси. Масалан, асримизнинг дастлабки ўн йиллигида ижод қилган айрим шоирлар ўзларининг жимжимадор кийими, ғайриоддий хулқ-атвори билан оммани хижолатга қўйишни ёқтирарди.\nШоирларнинг феълу са-жияси, туриш-турмуши, ҳатто кундалик ҳаётини бошқа бирор ижодкорга қиёслаб бўлмайди. Бу муқоясаларда яққол кўринади. Масалан, буюк олимлар ва рассомлар ҳақида суратга олинган илмий-биографик фильмларни эсланг. Бунда режиссёр, шубҳасиз, ўз олдига муҳим илмий кашфиётларнинг туғилиши ёки буюк санъат асарларининг яратилиш жараёнини тасвирлаш вазифасини қўяди. Айтайлик, экранда олимнинг ҳаёти, иш услубини кўрсатиш ниҳоятда осон: турфа суюқликлар тўла пробиркалар, димоқни ачиштирувчи ўткир препаратлар, ғуборга бурканган лаборатория ва яна кўпгина ташқи воситалар бир муддат томошабин нигоҳини экранга "михлаб қўяди".\nРассомлар ҳақидаги фильм-ларнинг томошабоплигини таъминлаш ҳам мураккаб эмас: бунда картина яратилишининг барча босқичлари, қоғоз тарамига тортилган биринчи штрихдан то асар тайёр бўлгунича қандай эврилишлар кечганини тадрижма-тадриж кўрсатиш кифоя. Композиторларга бағишланган фильмлар эса мусиқий элементларга қурилади: бунда ҳеч бўлмаса пианино узра новдадек чай-қалаётган нозик қўлчалар кўрсатилса бўлгани. Бир сўз билан айтганда, олим, рассом ва композиторнинг руҳий ҳолати ҳеч кимда таажжуб уйғотмайди, муҳими томошабин нимани кўриб, эшитиб турганини аниқ-тиниқ ҳис қилади.\nАммо шоирдаги руҳий ингроқлар, туйғулар талотўпини кўрсатиш учун режиссёрга ниҳоятда нозик дид ва фаҳм керак. Уларнинг иши шундайин умидсизлик гирдобига ғарқ қиладики кишини, ақл бовар қилмайди бунга... Шоир стулда ўтириб ёки диванга ёнбошлаб сокин нигоҳини девор ёхуд шифтга қадайди, диққатини жиловлаб аранг етти сатр ёзади, орадан тўрт соат ўтиб, не тўлғониш билан ёзганларини ўчиради, яна ёзади, яна ўчиради... қарабсизки, қоғозга ҳеч нарса тушмайди. Хўш, бу кечмишни экранда кўрсатишдан нима фойда? Томошабин-чи? У бундай руҳий таназзулга бардош беролармикан?\nКези келганда илҳом ҳақида гапирмоқчи эдим. Каминадан кўпинча агар илҳом ростданам бўлса, уни таърифлаб беринг деб сўрашади, замонавий шоирлар эса бу саволга чучмал жавоб қайтаришади. Боиси ушбу илоҳий неъматни сезиш, шаклу шамойилини тасаввур қилиш мураккаб. Шундай экан, ўзингга ноаён туйғуни бировга тушунтириб бўладими?\nМенинг жавобим эса шундай: илҳом бу фақат шоирлар, рассомлар, умуман, ижод аҳлига бериладиган махсус имтиёз эмас. Жамиятнинг маълум бир тоифаси борки, улар ҳар куни, ҳар лаҳза илҳом билан юзма-юз келади. Аниқроқ айтганда, ким ўз касбини онгли равишда танлаб, кучли муҳаббат ва юксак тасаввур билан меҳнат қилса, ана ўшалар соҳиби илҳомга айланади. Булар шифокорлар, ўқитувчилар, этикдўзлар, қўйингки, яна юздан ортиқ бошқа касб вакиллари бўлиши мумкин. Бу тоифа инсонлар учун иш ажойиб саргузаштларга бой ўзгармас мезондир: улар ҳар қандай қийинчилигу мағлубиятларга қарамай, ҳеч қачон ортга чекинмайди.\nБундай инсонлар кўп эмас. Ер юзида яшовчи аксарият омма иқтисодий тўкинликни таъминлаш учунгина меҳнат қилади, улар ишлайди, чунки шунга мажбурлар. Аслида эса касб танлашда юрак амрига қулоқ тутиш лозим, шундагина ҳаёт фаровон, турмуш гўзал бўлади.\nҚанчалик ғалати ва эриш туюлмасин, ҳар турфа жаллодлар, диктаторлар, фанатлар, демагоглар ҳам ўз касбларини сидқидилдан севади ва севимли "кору аъмоли"ни шижоату кашшофлик ила амалга оширади. Бироқ уларнинг касбига ижодкорлик етишмайди, бедор юрак ўрнини совуқ нигоҳлар, ҳиссиз вужуд эгаллайди, ҳатто кимнингдир бўғзига пичоқ тортаётганда, жиллақурса, битта ҳужайра "исён қилмайди"..... бу даҳшат, бу разолат!\nМен "билмайман" деган сўзни жуда қадрлайман. Қисқа, бироқ ниҳоятда қудратли сўз бу! Чунки шу биргина атама сабаб дунёи дуннинг сирли жумбоқларини кашф этамиз, ҳаётнинг моҳият-асрорига етамиз. Агар Исаак Ньютон "билмайман" деган саволни ўзига бермаганида, эҳтимол боғида ғарқ пишган олмалар кўзига чиройли кўриниб, иштаҳа билан паққос туширган ва инсоният ўша машҳур "тортишиш қонуни"дан бебаҳра қолган бўлармиди?! Агар ватандошим Мария Склодовская-Кюри ҳам "билмайман" деган сўроқ ила яшамаганида, оддийгина пансионда дори тайёрловчи ким-ёгарга айланиб қолган ва ишончим комилки, Стокгольм-да Нобель аталмиш буюк мукофотга лойиқ кўрилмаган бўларди.\nХудди шу каби шоир ҳам, агарда у ҳақиқий ижодкор бўлса, "билмайман" деган иборани тез-тез такрорлаб туриши лозим. Чунки у ҳар бир шеъри орқали ўқувчига ниманидир тушунтиришга, недир каромат кўрсатишга интилади, аммо бирор асарига нуқта қўйиши ҳамоноқ юракни пармаловчи шубҳа-гумонлар қуршовида қолади, шунда у жон куйдираётган нарсалари арзимас ва туганмас эканини англайди. Ва шоир яна ва яна изланишда давом этаверади, натижада лириканинг янги оҳанглари, рангу таровати юзага чиқаверади.\nБаъзан ўзимни ғалати вазиятга тушиб қолгандек сезаман, шунда турли йўллар билан руҳиятимни ўзгартиришга ҳаракат қиламан. Масалан, табиатимдаги қўполлик, дағалликдан халос бўлиш учун Экклесиаст саҳифаларига сингаман, мутолаа чоғи кўзларим намланиб, қалбим юмшайди, вужудим тозариб, фориғлангандек бўлади. Мен бу китоб қаршисида таъзим қиламан, ахир у мен учун дунёдаги энг улуғ ва табаррук шоирлардан бири! "Оламда қуёшдан бошқа янгилик йўқ! " — дейилади шу китобда. Назаримда, шеърият — худди шу қуёшнинг ўзгинаси!\nМен бугунги маърузамни "Шоир ва дунё" деб номлаган эдим. Дунё... Унинг сир-синоатлари ҳақида ўйлаб кўришга тафаккуримиз ожизлик қилади, ахир ер юзидаги жимитдеккина заррада ҳам ҳаётнинг миллион-миллион нуқси, акси бор!.. Инсонлар, ҳайвонлар, ҳатто ўсимликларда ҳам не-не мўъжизалар, ақл бовар қилмас ҳайрату таважжуҳлар мужассам! Коинот-чи, самоларда милтираб турган юлдузлар-чи? Эҳтимол ҳозир сўзлаётган пайтим фазода кашф этилган янги бир сайёра ҳалокатга учраган бўлса-я! — Буларнинг бари бизга мав-ҳум. Дунёни театрга ўхшатилиши ҳам бежиз эмас. Ҳа, дунё — театр ва бизнинг қўлимизда унга кирувчи чипта бор. Бироқ шу қисқа, чегараланган вақт мобайнида бизни қандай томоша кутаётганини ҳеч қачон билолмаймиз.\nБиз одатда кундалик турмушимизда "оддий ҳаёт", "оддий дунё", "оддий тартиб" каби сўзларни тез-тез ишлатамиз. Фақат шеъриятда ҳеч нарса оддий ва рисоладагидек бўлмайди. Битта адир ҳам, битта булут ҳам лирикада мутлақо ўзгача жилоланади, шоирнинг ўтаётган кунлари, тунлари ҳам бир-бирига ўхшамайди.\nДемак, шоир — дунёни ўзгартиришга қодир! Уни келажакда катта вазифалар ва порлоқ истиқбол кутаётир!


Биз билган ва билмаган Вьетнамга бориш учун 7та асосий сабаб\nKun.uz light 14:18 / 26.11.2019 57792\nШарқий Осиёга саёҳат қилиш ҳақида гап кетганда, кўпчиликнинг кўз олдига Малайзия, Таиланд ва Индонезия каби давлатлар келади. Лекин кўпчилик яқиндан билмаган, кўрмаган ва кашф этмаган бошқа ажойиб манзиллар ҳам бор. Булардан бири – Вьетнам.\nВьетнам инсон умри давомида бир марта бўлса ҳам бориш керак бўлган давлатлардан бири саналади. Нима учун дейсизми? Бунга арзигулик 7та асосий сабабни келтириб ўтаман.\nШу йил кузда малака ошириш учун Вьетнам пойтахти Ханойга боришга муваффақ бўлдим. Тан олиб айтаман, бундан икки йил аввал Вьетнам ҳақида ҳеч нарса билмасдим. Бироқ магистратурада вьетнамлик талабалар билан бирга таҳсил олиб, бу мамлакатга бўлган қизиқишим янада ортган.\nБиласизми, 2018 йилда Вьетнамга дунё бўйлаб қарийб 15,5 миллиондан ортиқ сайёҳ борган (таққослаш учун Ўзбекистонга 5,3 миллион) бўлиб, бу – мамлакат тарихида рекорд даражани қайд этди.\nВьетнам – қадимий ибодат масканлари ва миллий боғларни ўзида сақлаб қолган, сайёҳларга арзон нархларда мазали таомлар ва Европа сифатидаги дам олиш зоналарини тақдим этувчи ўлка. Бу мамлакат аввал Франция мустамлакаси бўлган.\nХуллас, саёҳатим давомида олган таассуротларимдан келиб чиққан ҳолда, ушбу фото-эссей орқали Вьетнамга саёҳат қилиш учун 7та асосий сабабни санаб ўтаман.\nВьетнам – Жануби-шарқий Осиёдаги энг хавфсиз давлатлардан бири саналади. Бу ерда жиноятчилик даражаси паст: террорчилик акти, зилзила ёки цунами кабилар деярли кузатилмайди. Мамлакат ҳар йили миллионлаб сайёҳларни кутиб олишга одатланиб қолган. Оилангиз билан бехавотир саёҳат қилишингиз мумкин.\nЭътиборимни тортгани, пойтахт Ханойнинг марказий кўчаси тунда махсус қўриқчи ва посбонлар томонидан қаттиқ назорат қилинади. Шу сабабли, сайёҳлар тунда ҳам пиёда сайр қилишлари мумкин.\n2. Гўзал табиат\nВъетнам ўзининг бетакрор тоғли манзараси, тарихий миноралари, гуруч майдонлари, ғаройиб ғорлари, табиий соҳиллари билан ҳар қандай инсоннинг кўнглини забт эта олади. Иқлимнинг қишин-ёзин мўътадиллиги ҳам йилнинг исталган вақтида саёҳат қилиш имконини беради.\nАгар пляжда дам олишни хуш кўрсангиз, Нячанг, Муйне-Фантьет, Кондао, Фукуок ёки Данангга боришингиз мумкин. Агарда мамлакатнинг маданий, диний, тарихий марказлари билан яқиндан танишишни истасангиз, Хюэ шаҳрига ёки Хо Ши Мин музейига ташриф буюринг.\nВьетнамнинг энг гўзал табиат манзараси – Ҳалонг кўрфази бўлиб, у саёҳатчилар орасида ҳам жуда машҳурдир. 1994 йилда ЮНЕСКО Ҳалонг кўрфазини Бутунжаҳон мероси рўйхатига киритган, 2011 йилда эса у дунёнинг етти табиат мўъжизасидан бири сифатида тан олинган.\n3. Мазали ошхона\nВьетнам – ҳақиқий гурманлар учун ажойиб жой. Бу ерда мексиканча, французча, итальянча, хитойча таомларнинг уйғунлигидаги антиқа таомлардан баҳраманд бўлиш мумкин. Бироқ бу унинг ўз миллий ошхонаси йўқ, дегани эмас.\nВьетнамнинг энг машҳур миллий таоми – «Фо бо» шўрвасидир. Витамин ва микроэлементларга бой, тўйимли таомни Вьетнамнинг исталган бурчагида татиб кўриш мумкин.\nШунингдек, денгиз маҳсулотларидан тайёрланган егуликлар, тропик мевалар, кокос шарбатини бошқа мамлакатда бунақа арзон нархларда топа олмайсиз.\n4. Ажойиб маданият\nВьетнам миллати минг йиллик тарихга эга. Ханойнинг машҳур Hoan Kiem кўлидаги маданий ёдгорлик, Хой Ан шаҳридаги қадимий Тан Ки уйи ёки Япон кўприги – ўтган асрларнинг нодир дурдоналари ҳисобланади.\nВьетнамда яна бир ажойиб кўнгилочар дастур бор: cувда миллий рақс томошалари. Сафарим давомида мамлакатдаги энг катта ва машҳур «Quintessence of Tonkin» маданий шоусини томоша қилдим. Мазкур дастур орқали сиз Шимолий Вьетнам маданиятининг узоқ тарихи, афсоналари, урф-одатлари билан яқинроқ танишишингиз мумкин.\nЯна Хой Андаги Ким Бонг қишлоғи ўзининг қадимий дурадгорлик ва анъанавий ёғоч маҳсулотлари билан ҳам танилган.\n5. Самимий инсонлар\nВьетнамликлар ўзбекларга ўхшаган меҳмондўст, самимий инсонлардир. Шунингдек, улар жуда ҳам тиришқоқ, меҳнатсевар, тиниб-тинчимас одамлар. Саёҳатим давомида кўчада бирорта ҳам тиланчи ёки ёрдамга муҳтож инсонни учратмадим.\nВьетнамлик дўстим Ламнинг айтишича, одамлар бекор қолмаслик ва бошқалардан ёрдам сўрамаслик учун бирор юмуш билан банд бўлишга ҳаракат қилишади. Масалан, эрта тонгдан янги узилган мевалардан шарбат тайёрлаб, кўчада сотишади. Ёки бўлмаса, уйнинг биринчи қаватида кичик дўкон очиб, савдогарлик билан шуғулланишади.\nШунингдек, Вьетнамда хизмат кўрсатиш аъло даражада. Ресторан хизматчиларидан тортиб, меҳмонхона ходимларигача сайёҳларга юқори даражада илтифот кўрсатиб, доимо хушмуомала бўлишга ҳаракат қилишади.\nВьетнам қирғоқларининг сувости дунёси хилма-хиллиги билан барчани ажаблантириши аниқ. Дунёдаги энг арзон дайвинг саргузашти ҳам айнан шу ерда.\nВьетнамда дайвинг учун энг яхши жойлар – Нячанг, Хойан, Кондао ва Фукуок ороллари. Сув тубида мингдан ортиқ балиқ турларини учратиш мумкин.\nВьетнам халқи ҳам жуда оғир кунларни бошидан ўтказган. Аввалига Хитой империясига тегишли бўлган давлат кейинчалик французлар, японлар, америкаликлар мустамлакасига айланган.\nВьетнам тарихи билан яқиндан танишишни истасангиз, Этнология музейи, Қирол Да Лат саройи, Уруш қурбонлари музейига бориш мумкин.\nШунингдек, Ку Чи тоннели бўйлаб экскурсия – Вьетнамдаги энг экстремал саёҳатлардан бири саналади. Хо Ши Мин шаҳрида жойлашган Ку Чи туннели – лабиринт ер ости ўтиш йўли ва тизими бўлиб, ундан партизанлар уруши даврида яшаш ва курашиш учун фойдаланилган.\nВьетнамга саёҳат қилиш учун яна кўплаб сабабларни келтириш мумкин. Муҳими, бунга сиз ўз кўзларингиз билан гувоҳ бўлишингиз керак. Биз эса саёҳатда давом этамиз.\n20:00 / 19.09.2020 3752\nКоронавирус Ўзбекистонда: Тузалганлар сони касалланганлардан кўп бўлди\n23:52 / 19.09.2020 870\nАфғонистон ҳарбий-ҳаво кучларининг авиазарбалари оқибатида 12 нафар тинч аҳоли вакили ҳалок бўлди\n23:47 / 19.09.2020 292\n«Straus House»дан жабрланганларнинг пулларини қайтариш бошланмоқда\n23:41 / 19.09.2020 2806\n23:07 / 19.09.2020 731


Оилавий меҳмон уйини қандай очиш мумкин? » Ўзбекистон янгиликлари – Zamin.uz\nОилавий меҳмон уйини қандай очиш мумкин?\n11 август 2018, 11:57\n8 август куни Вазирлар Маҳкамасининг «Оилавий меҳмон уйлари фаолиятини ташкил этиш тўғрисида»ги қарори қабул қилинди. Бундан мақсад, туризм фаолияти субъектларини ривожлантиришни қўллаб-қувватлаш, минтақаларнинг туристик салоҳиятидан фойдаланиш самарадорлигини ошириш, дам олиш ва туризм учун шарт-шароитларни яхшилаш, шунингдек, туризм хизматлари кўрсатиш соҳасида янги иш ўринларини ташкил этиш ҳамда аҳолининг бандлиги ва фаровонлигини оширишдир.\nОилавий меҳмон уйи нима?\nОилавий меҳмон уйи – мазкур меҳмон уйида уй эгасининг оила аъзолари билан бирга яшаш тамойили бўйича бир вақтнинг ўзида 10 нафаргача ташриф буюрувчиларга (туристларга) вақтинча яшаш ва (ёки) овқатланиш бўйича хизматлар кўрсатувчи хусусий уй-жойдир. Бунда мазкур жой ҳар бир яшовчи шахсга 3х2 м ҳисобидан тўғри келадиган тураржой майдонига эга бўлиши лозим.\nОилавий меҳмон уйлари хизматлари оилавий меҳмон уйи ташкил этиш учун яроқли тураржой биносига эга бўлган ва унда яшовчи хусусий тадбиркорлар ёки оилавий тадбиркорлик субъектлари томонидан кўрсатилади.\nОилавий меҳмон уйи қандай ташкил этилади?\nАризага хусусий тадбиркор ёки оилавий тадбиркорлик субъекти сифатида давлат рўйхатидан ўтгани тўғрисидаги гувоҳнома нусхаси ҳамда бино ва иншоотга бўлган ҳуқуқи давлат рўйхатидан ўтгани тўғрисидаги гувоҳнома нусхаси илова қилинади.\nРеестр электрон шаклда юритилади ва Туризмни ривожлантириш давлат қўмитаси расмий веб-сайтига жойлаштирилади. Реестр Интернет ахборот тармоғида онлайн режимида янгилаб турилади.\nМеҳмон уйлари эгалари қандай ҳуқуқларга эга?\n- Меҳмон уйлари эгалари тураржой биносини ўз ихтиёрига кўра Ўзбекистон Республикасининг тураржойлар тўғрисидаги қонунчилиги ва Низомда белгиланган меъёрлар доирасида тасарруф этиш;\n- ижарада турувчиларни (туристларни) меҳмон уйига уларни Интернет тармоғи ва ахборот-туристик марказлари орқали, улар мавжуд бўлмаган ҳолларда эса, билдириш тартибида ҳудудий ички ишлар органларига мурожаат қилиш йўли билан рўйхатга қўйиш орқали ижара шартномасини расмийлаштирмасдан жойлаштириш;\n- ташриф буюрувчилар (туристлар) томонидан жамоат тартиби меъёрлари бузилган ҳолларда жойлардаги ҳуқуқни муҳофаза қилиш органлари билан ўзаро боғланиб ҳаракат қилиш;\n- туризм фаолияти субъектларига берилган имтиёзлардан қоиунчиликда белгиланган тартибда фойдаланиш ҳуқуқларига эга.\nМеҳмон уйлари эгаларининг мажбуриятлари\n- Меҳмон уйларининг эгалари фаолиятини қатъий равишда «Оилавий меҳмон уйлари фаолиятини ташкил этиш тўғрисида»ги Низом ва туризм тўғрисидаги бошқа қонунчилик ҳужжатларига мувофиқ амалга ошириши;\n- санитария қоидалари, меъёрлари ва гигиена нормативлари, шунингдек, эпидемияга қарши ва ёнғин хавфсизлиги қоидаларига риоя этилишини таъминлаши;\n- Меҳмон уйлари реестрига киритилган маълумотлар ўзгарганлиги, шунингдек, ўз фаолиятини тугатганлиги тўғрисида уч иш куни мобайнида ваколатли давлат органини ёзма ёки электрон шаклда хабардор қилишлари шарт.\nОилавий меҳмон уйлари қандай шароитларга эга бўлиши шарт?\n- Оилавий меҳмон уйларида умумий фойдаланиш учун санитария-гигиена узели, ванна ёки душ кабинаси;\n- канализация (сув чиқариш) ёки (чиқинди тўкиладиган ўрани ташкиллаштириш йўли билан) маҳаллий иншоотлар;\n- яшаш ва жамоат жойларида табиий ва сунъий (шу жумладан фонарлар, шамлар ва бошқа ёритиш воситаларидан фойдаланиш ҳисобига) ёритиш;\n- сув таъминоти (шу жумладан, сувни тўплаш учун идишлар ўрнатиш йўли билан);\n- ўт ўчиргичлар ва тиббиёт дори қутиси;\n- шошилинч ёрдам хизматларини чақириш имконияти ҳамда умумий фойдаланиш учун мобил ёки стационар телефон алоқаси;\n- ташриф буюрувчиларни (туристларни) жойлаштириш хоналарида каравотлар ёки матраслар, каравотлар / матраслар сони бўйича чойшаб-жилдлар мажмуи бўлиши лозим.\nТуташ ҳудуднинг қулай ва шинам бўлиши, оилавий меҳмон уйига бориш йўллари қаттиқ қопламага (шағалли, ёғочли) эга бўлиши керак.\nОилавий меҳмон уйининг олд томонида «Оилавий меҳмон уйи», «Семейный гостевой дом» ва «Ғаmily Guesthouse» сўзларини ўз ичига олган, оилавий меҳмон уйининг ўзбек, рус ва инглиз тилларидаги номи кўрсатиб ўтилган маълумотлар тахтаси (ўлчами - энг камида 60 см х 80 см) бўлиши талаб қилинади.\nШунингдек, Оилавий меҳмон уйига киришда ўзбек, рус ва инглиз тилларида Оилавий меҳмон уйлари ягона реестридан кўчирма нусхаси, шошилинч хизматларнинг ва Ўзбекистон Республикаси Туризмни ривожлантириш давлат қўмитаси Саll-марказининг телефон рақамлари, кўрсатиладиган хизматлар прейскуранти, рўй бериши мумкин бўлган табиий ҳодисалар, жойлардаги хавфлар тўғрисида маълумотлар ёзилган маълумотлар тахтаси бўлиши керак.\nИнтернет тармоғига уланмаган ҳолатда яшовчиларни рўйхатга олиш энг яқин жойлаштириш воситалари ёки туризм- ахборот марказлари орқали тегишли ҳудудий ички ишлар органларига мурожаат этган ҳолда амалга оширилади.\nҚарорга мувофиқ, Оилавий меҳмон уйлари ягона реестрига киритилган тадбиркорлар буюртмаларига биноан энг кам иш ҳақининг 300 баробаригача миқдорда, беш йил муддатга, шу жумладан 2 йиллик имтиёзли давр билан кредитлар ажратиш тавсия қилинмоқда.\nЯнгиликлар » Жамият » Оилавий меҳмон уйини қандай очиш мумкин?\n13:03 Ўзбекистонда оилавий меҳмон уйлари ташкил этилади\n09:58 Меҳмон уйлари фаолиятини йўлга қўйиш ҳукумат томонидан рағбатлантирилмоқда\n19:51 Шавкат Мирзиёев кутилмаганда оилавий поликлиникага кирди


Куман раҳбарлар ишончини йўқотдими?\n26 сентябрь, 2020, 11:30\nКуман ҳам узоққа бормайди шекилли...\n“Барселона”да жиддий ўзгаришлар рўй бераётганига қарамай, клубдаги муҳит ҳамон оғирлигича қолмоқда.\nМаълумотларга қараганда, Куман клуб раҳбарияти томонидан ўзига нисбатан ишончсизлик сезилаётганидан норози. Бунга сўнгги трансферлардаги ҳолат сабаб бўлган. Нидерландиялик мутахассис керакли футболчилар трансфери бўйича ўзи қарор қабул қилиши кераклигини, лекин амалда бундай бўлмаётганидан шикоят қилмоқда.\nБундан аввалроқ ҳам, клуб раҳбарияти Куман сўраган футболчиларнинг ҳаммасини ҳам олиб бермагани ва айрим ўйинчиларни уларнинг ўзи танлагани ҳақида хабарлар тарқалган эди. Хусусан, Куман ҳужумга ўз ҳамюрти Мемфис Депайни олиб келмоқчи. Клуб раҳбарлари эса, Лаутаро Мартинеснинг трансферини амалга ошириш фикрида қатъий турибди.\nРоналду саҳифасига реклама жойлаштириш қанча туради? Футбол юлдузлари қандай даромадларга эга?


Президент Учтепада ташкил этиладиган технопарк лойиҳаси билан танишди\n14:50 / 16.06.2017\nШавкат Мирзиёев Тошкент шаҳрининг Учтепа туманидаги собиқ «Signal» заводи таркибида ташкил этиладиган технопарк лойиҳаси билан танишди.\nЎзА маълумотига кўра, умумий майдони 5,1 гектар бўлган мазкур ҳудудда бугун кенг кўламли қурилиш-таъмирлаш ишлари олиб борилмоқда. Ҳудудда бино ва иншоотлар, коммуникация тармоқлари мавжуд бўлиб, турли лойиҳалар бўйича ишлаб чиқариш ускуналарини ўрнатиш, пардозлаш ва ишга тушириш муддати 2018 йилнинг биринчи чорагига белгиланган.\nБу ерда иш бошлайдиган кичик корхоналарда пластмасса маҳсулотлари, энергиятежамкор лампалар, трансформатор подстанциялари, тикув ва трикотаж маҳсулотлари, замонавий мебел каби маҳсулотлар ишлаб чиқарилади. 17 корхонада 400 дан ортиқ иш ўрни яратилади.\nУчтепа технопарк Шавкат Мирзиёев


Hyundai водородда юрувчи юк машинасининг илк суратини намойиш қилди\n09:48 / 14.09.2018 7256\nHyundai маркаси водород ёнилғи элементларига эга электр двигателда ҳаракатланувчи юк машинасининг илк суратини намойиш қилди. Ушбу моделни Европада 2019 йилда сотувга чиқариш режалаштирилмоқда.\nЖанубий Кореянинг автомобилсозлик компанияси экологик юк машинасини яратиш ҳақидаги режалари билан Ганновердаги халқаро тижорат транспорти кўргазмасида ўртоқлашди. Компания вакили 2019 йилда машинанинг барча техник кўрсаткичлари ошкор қилинишига ваъда берди.\nҲозирча эса янги машина Hyundai тижорат транспорти қаторининг бошқа “вакиллари”дан фарқ қилишигина маълум. Жумладан, юк машинаси радиаторидаги сурат водородни ифодалайди, аэродинамик самарадорликка эса машина томидаги спойлер ҳамда кабина ва яримтиркама ўртасидаги деталлар жавоб беради.\nHyundai моделлари орасида водородда ҳаракатланувчи автомобиллар мавжуд, булар: iX35 Fuel Cell ва NEXO кроссоверлари. NEXO январдаги CES кўргазмасида дебют қилган. Йўлтанламас 120 киловаттли (163 от кучи) электромотор билан жиҳозланган. Мотор водород ёнилғи элементлари блокидан қувватланади. Машинада бир қувватланишда 590 км йўл босиб ўтиш мумкин.\nЎзбекистонда водородда юрадиган автомобиллар ишлаб чиқариш учун нималар қилиш керак? Борий Алихонов ўз фикрини билдирди\nЎзбекистоннинг энг кучли одами янги миллий рекорд ўрнатди


Менда таклиф бор: Депутатлик соатлари ташкил этилсин | "Адолат" СДП\nМамлакатимизда ҳар бир соҳа ривожи учун улкан имкониятлар яратилмоқда. Муҳим сиёсий жараёнлар кузатилмоқда. Айниқса, аҳолининг ҳар жабҳада бўлаётган янгиланишлардаги фаол иштироки барча соҳа вакилларининг вазифаларига нисбатан масъулиятини оширмоқда.\nАлбатта, Ўзбекистон “Адолат” СДП ходимлари томонидан ҳам аҳоли мурожаатларига аҳамият қаратилмоқда. Бугун жойларда партиянинг ишлаб чиқилган сайловолди дастур лойиҳаси муҳокамаси асосида таклифлар ўрганилмоқда.\nТўғри, дастурда барча соҳалар ривожига алоҳида эътибор берилган, аммо аҳолининг сиёсий қарашларини шакллантиришда яна нималарга аҳамият қаратиб бориш лозимлиги қайд этилмаган. Аҳоли олдидаги бу долзарб муаммони ечиш партиянинг асосий вазифаси бўлиши керак.\nБугун умумтаълим мактабларида депутатлик соатларини ташкил этиш вақти келди, деб ўйлайман. Чунки фуқаронинг сиёсий таълим-тарбияси айнан мактаб ёшидан бошлаб ривожланади. У мамлакатимизда рўй бераётган муҳим сиёсий жараёнлар билан яқиндан танишиб борса, йил ўтгани сайин кўникмаси шаклланади, республикамизда фаолият олиб бораётган партиялар ҳақидаги тушунчаларга, депутатнинг фаолияти тўғрисидаги билимга эга бўлади. Айнан депутат халқ олдига чиққан пайтида унга “Ўзи депутат ким, партия нима иш қилади?” дея бериладиган саволларга ҳожат қолмайди. Шунинг учун дастурда мактаб ёшидан бошлаб ўқувчининг сиёсий билимини ривожлантириш мақсадида “депутатлик соатлари” фанини ташкил этиш масалаларига эътибор қаратилса мақсадга мувофиқ бўлар эди.\nВобкент туман 2-сон умумтаълим мактаби ўқитувчиси,


– жиноят, худди шунингдек, ақли норасо шахснинг ижтимоий хавфли қилмиши шахсга маънавий, жисмоний ёки мулкий зарар етказган деб ҳисоблаш учун далиллар бўлган тақдирда, бундай шахс жабрланувчи деб эътироф этилгунга қадар жабрдийда ҳисобланади.\n– жиноят натижасида зарар кўрган шахс\n– фуқаролик процессида иштирок этадиган тарафлардан бири ҳисобланади. Ж. суд томонидан даъвогарнинг бузилган ҳуқуқлари ва қонун билан қўриқланадиган манфаатлари юзасидан жавоб бериш учун жалб қилинган шахс.\n– Жиноят кодексида назарда тутилган жиноят таркибининг барча аломатлари мавжуд бўлган қилмишнинг содир этилиши.\nЖАВОБГАРЛИКНИНГ МУҚАРРАРЛИГИ ПРИНЦИПИ\n– қилмишида жиноят таркибининг мавжудлиги аниқланган ҳар бир шахс жавобгарликка тортилиши шарт.\n– фуқаролик суд ишларини юритишда айрим туркумдаги ишларни судда кўрилишида жавобгар қидирилиши шарт. Жумладан, ФПКнинг 140-моддаига кўра, алимент ундириш ҳақидаги, майиб бўлиш ёки соғлиққа бошқача тарзда шикаст етганлиги, шунингдек боқувчисининг ўлими натижасида кўрилган зарарнинг ўрнини қоплаш ҳақидаги даъволар бўйича жавобгарнинг (қарздорнинг) амалдаги яшаш жойи номаълум бўлса, жавобгар (қарздор) қидирилиши шарт. Бундай ҳолларда суд ички ишлар органлари жавобгарни (қарздорни) қидириши тўғрисида ажрим чиқаради.\nЖАВОБГАРНИНГ ПРОЦЕССУАЛ ХУҚУҚЛАРИ ВА МАЖБУРИЯТЛАРИ\n– жавобгар ишда иштирок этувчи тарафлардан бири хисобланади. Жавобгарнинг хуқуқлари: иш материаллари билан танишиш, улардан кўчирмалар олиш, нусхалар кўчириш, рад этиш тўғрисида арз қилиш, далиллар тақдим этиш, далилларни текширишда иштирок этиш, ишда иштирок этувчи бошқа шахсларга ва одил судловни амалга оширишга кўмаклашаётган шахсларга саволлар бериш, арз қилиш, илтимосномалар тақдим этиш, судга оғзаки ва ёзма тушунтиришлар бериш, ишни судда кўриш давомида туғиладиган ҳамма масалалар бўйича ўзларининг важларини баён қилиш, бошқа шахсларнинг арзлари, илтимосномалари, важларига қарши эътирозлар билдириш, суднинг ҳал қилув қарори, ажрими, қарори ва буйруғи устидан шикоят қилиш, суд чиқарган ҳал қилув қарори, ажрими, қарори ва буйруқнинг мажбурий ижросини талаб қилиш, суд ижрочисининг ҳаракатлари вақтида ҳозир бўлиш ва ўз ҳуқуқларини амалга ошириш ҳуқуқига эгадирлар. Шунингдек, жавобгарнинг махсус процессуал хуқуқлари хам мавжуд. Улар қуйидагилар: даъвогарнинг талабини тўлиқ ёки қисман тан олиш, келишув битими тузиш, эътироз билдириш, қарши даъво келтириш ва бошқалар. Жавобгарнинг мажбуриятлари: барча процессуал ҳуқуқлардан инсофли равишда фойдаланиши, судга ўз вақтида етиб келиши ва ўз зиммаларига юклатилган мажбуриятларни бажариши, далилларни тақдим этиш, суд харажатларини тўлиш ва бошқ.\n– жиноят содир этишда айбли деб топилган шахсга нисбатан давлат номидан суд ҳукми билан қўлланадиган ва мақкумни қонунда назарда тутилган муайян ҳуқуқ ва эркинликлардан маҳрум қилиш ёки уларни чеклашдан иборат мажбурлов чораси.\n– суд томонидан жиноят содир этишда айбдор деб топилган шахсга Жиноят кодексида белгиланган жазолардан бирини тайинлаш асосида белгиланган муддат.\nЖАЗО ТАЙИНЛАШНИНГ УМУМИЙ АСОСЛАРИ\n– жиноят содир этишда қонунда белгиланган тартибда айбли деб топилган шахс жазога тортилади. Суд Жиноят кодекси Махсус қисмининг жиноят содир этганлик учун жавобгарлик назарда тутилган моддасида белгиланган доирада Умумий қисмининг қоидаларига мувофиқ жазо тайинлайди. Суд жазо тайинлашда содир этилган жиноятнинг хусусияти ва ижтимоий хавфлилик даражасини, қилмишнинг сабабини, етказилган зарарнинг хусусияти ва миқдорини, айбдорнинг шахсини ҳамда жазони енгиллаштирувчи ва оғирлаштирувчи ҳолатларни ҳисобга олади.


Дунёдаги энг митти ўйин ноутбукини томоша қиламиз! (+ВИДЕО) - Terabayt.Uz\nПол Клингер исмли дастурчи қандай қилиб жуда кичик бўлган ўйин ноутбукини яратгани ҳақида YouTube’га видеоролик жойлади. ThinkTiny деб номланган ушбу қурилма бемалол кафтингизга жойлашиши мумкин, Унда афсонавий “Илонча”, “Тетрис” ва бошқа классик ўйинларни ўйнаш мумкин.\n“Кичкинтой” ATtiny1614 номли микроконтроллер остида ишлайди. Унга 128 х 64 пиксел аниқлигидаги OLED-дисплей ўрнатилган. Think ёзуви туширилган корпус – афсонавий ноутбук линейкаси ThinkPad’га ишора бўлиб, у 3D-принтер ёрдамида чоп этилган. Қуйидаги видеода жараённи ўзингиз томоша қилишингиз мумкин:\nКлингер ўзи яратган ThinkTiny’ни ҳали бери сотишни режалаштирмаётгани турган гап. Бироқ, ўз қўлларингизни билан шунақа ноутбук ясашни истаб қолсангиз, шу ерга босиб, GitHub сервисидан ғоя муаллифи улашган қурилманинг очик кодини юклаб олишингиз мумкин. Албатта сизга бунда 3D-принтер ҳам керак бўлади.\nЎҚИНГ: Xiaomi’нинг олдинги флагмани кутилмаганда AnTuTu’да рекорд ўрнатди!\n#3D Printer #Lenovo ThinkPad #OLED #YouTube #Илонча #ноутбук #GitHub #ATtiny1614


ДХМлар томонидан 2020 йилнинг 6 ойида 3,6 миллионта хизмат кўрсатилди – ДХА\n19:15 / 25.07.2020\n2020 йил 6 ой давомида давлат хизматлари марказлари томонидан 3,6 миллионта хизмат кўрсатилган. Хизматлари тури 13 тага кўпайиб, 143 тага етган. Бу ҳақда Давлат хизматлари агентлигининг ахборот хизмати маълум қилди.\n«Давлат хизматлари марказлари томонидан кўрсатилаётган давлат хизматлари тури 13 тага кўпайиб, уларнинг сони 143 тага етди, 6 ой давомида кўрсатилган хизматлари сони 3,6 млн.тани ташкил қилди.\nМарказлар орқали давлат хизматларини қабул қилишга бўлган талабни ҳисобга олган ҳолда жорий йил якунига қадар яна 20 дан ортиқ давлат хизматларини кўрсатиш режалаштирилмоқда.\nКўрсатилган давлат хизматларининг статистик ҳисоботларига эътибор берадиган бўлса, улар ичида энг кўпи солиқ тўловчининг идентификацион рақами (СТИР) аниқлаш, олиш ва ўзгартириш – 693 минг, жисмоний шахсларга, яъни электрон рақамли имзо сертификатини бериш – 453 минг, шунингдек Кўчмас мулк объектларига бўлган ҳуқуқни давлат рўйхатидан ўтказиш –223 минг, Кадастр паспортини шакллантириш – 199 мингтани ташкил этмоқда», дея агентлик директори ўринбосари Нўъмон Муҳаммадиевнинг сўзларини келтирмоқда Kun.uz мухбири.\nУнинг қўшимча қилишича, ҳисобот даврида давлат хизматлари марказларининг 96 та инновацион биноси фойдаланишга топширилган, уларнинг 42 таси давлат-хусусий шериклик шартлари асосида барпо этилган, айни вақтда 90 га яқин шундай биноларни қуриш ишлари жадал олиб борилмоқда.\nШунингдек, аҳолига сайёр давлат хизматлари кўрсатиш учун ажратилган 189 та «Дамас» автомобиллари ва 20 та махсус жиҳозланган «Исузу» автобуслари орқали жами 80 мингга яқин сайёр давлат хизматлари кўрсатилди. Туман марказидан узоқда жойлашган (100-300 км) ҳудудларда ҳамда аҳолининг эҳтиёжларидан келиб чиқиб, давлат хизматлари марказининг мавжуд 53 та филиалари сони 57 тага етказилди, бу каби ишлар давом эттирилмоқда.\n«Ҳисобот даври мобайнида Агентлик томонидан давлат хизматларини кўрсатиш соҳасига доир 16 дан ортиқ қонун ҳужжатлари ишлаб чиқилди, айрим хизматлар тўлиқ қайта кўриб чиқилиб, соддалаштирилди. Бунинг натижасида:\n– хизматларни кўрсатиш муддати қисқартирилди;\n– идоралараро интеграцияни йўлга қўйиш орқали мурожаат қилувчилар томонидан тақдим этиладиган ҳужжатлар сони кескин камайтирилди;\n– хизмат кўрсатиш жараёни оптималлаштирилди;\n– хизмат кўрсатувчи органлар фаолиятини номарказлаштириш – яъни, хизмат кўрсатиш ваколатини юқори турувчи органдан қуйи тузилмаларга ўтказиш орқали хизматнинг тезкорлигини ва манзиллилиги таъминланди.\nШу вақтга қадар вақтинчалик регламент асосида кўрсатилаётган 5 та давлат хизмати доимий тартибга ўтказилиши бўйича янги регламентлар қабул қилинди», дейди Нўъмон Муҳаммадиев.\nАввалроқ ДХА директори ўринбосари декабрь ойигача барча ФҲДЁ органларида блокчейн технологияси жорий этилишини айтганди. Шунингдек, у энди бола туғилганда бирданига поликлиникага ҳисобга олиниши, боғчага жойлаштириш учун рўйхатга олиниши ва пропискага қўйилишини маълум қилганди.\n11:54 / 24.02.2021\nТуғилганликни қайд этиш хизматлари соддалаштирилди\n11:33 / 22.02.2021\nТожикистон аҳолига хизмат кўрсатиш тизимини ислоҳ қилишда Ўзбекистон тажрибасидан фойдаланмоқчи – ДХА\n10:53 / 12.01.2021\nБино ва ўринлар камлиги учун салкам 1,2 млн нафар бола давлат боғчаларига боролмаяпти – ДХА


ИИБ: шифохонада беморнинг тилласи ечиб олинган — Sof.uz\nИИБ: шифохонада беморнинг тилласи ечиб олинган\n5.06 12:29 1408 Ўзбекистон\n2021 йил 1 июнь куни Уйчи туманида яшовчи, 1993 йилда туғилган аёл ариза билан мурожаат қилган, дея хабар берди Наманган вилояти ИИБ Ахборот хизмати.\nЎша куни соат 10:00 ларда бирга яшовчи қизининг соғлиғи ёмонлашган боис туман шифохонасининг болалар бўлимига даволаниш мақсадида борган. Даволаниш хонасида ухлаб ётган вақтида аёлнинг ўнг қулоғида бўлган бир дона нархи 750.000 сўмлик тилла балдоғини шу ҳонада бирга даволанаётган, 1996 йилда туғилган аёл ўғирлаб олганлигини маълум қилиб, чора кўришни сўраган.\nСуриштирув ишлари давомида гумондор шахс 31 май куни соат 16:00 ларда ўзи билан бир хонада даволанаётган, яна бир аёлнинг стол устида турган кармони ичидан 240.000 сўм пулларини ўғирлаб олганлиги аниқланган.\nУшбу ҳолат бўйича туман ИИБ ҳузуридаги ТБ томонидан Ўз.Р ЖКнинг 169-моддаси 3-қисми билан жиноят иши қўзғатилган.


16 февраль воқеалари - xabar.uz\n16 февраль воқеалари иштирокчисига суд ҳукми ўқилди\n2022 йил 23 февраль куни жиноят ишлари бўйича Мирзо Улуғбек туман судида судланувчи Ж. Ю. (1969 йилда Тошкент шаҳрида туғилган, Тошкент шаҳрида 1999 йил 16 февралдаги воқеалар иштирокчиси)га нисбатан жиноят ишини кўриб чиқиш бўйича суд жараёни ниҳоясига етиб, суд ҳукми эълон қилинди.\nЎзбекистон Республикаси ҳудудида террористик жиноятларни содир этганлиги учун 23 йилдан буён қидирувда бўлган «У.С.» хорижда ушланиб, мамлакатимизга олиб келинди.\n«Қаттиқ гумбурлаш овози... » — ўша куни болалигим тугади\nҚаттиқ гумбурлаш овози ва устимизга океан суви каби ёпирилган майда синган ойна бўлаклари. Худди секинлаштирилган кино каби. Кимдир «уруш бошланди» деб қичқирди. Физика дарсимиз шу тарзда узилди. Ҳамма коридорга чопди.\nБиринчи Президентга суиқасд уюштиришда айбланаётган Зокир Раҳимов Ўзбекистонга қайтарилди (видео)\n«Ўзбекистон 24» телеканалида 16 февраль воқеалари иштирокчиси Зокир Раҳимовнинг Истанбулда қўлга олингани ҳақида лавҳа берилди.\nҚайд этилишича, оқланганлар «16 февраль воқеалари»нинг асосий ижрочилари деб топилганлар эмас. Аксинча, улар собиқ божхона ходимлари ҳисобланади.


ЎзА - Кибер таҳдидлар ва буюмлар интернети\n19.09.2017 19:20 Чоп этиш версияси\nЎзбекистон Ахборот технологиялари ва коммуникацияларни ривожлантириш вазирлиги ҳамда Халқаро электралоқалар иттифоқи томонидан ташкил этилган тадбирда Ўзбекистон, Молдова, Украина, Қозоғистон, Россиядан олим ва мутахассислар, «Cisco», «ZTE», «Huawei», «Microsoft», «Softline» компаниялари вакиллари иштирок этмоқда.\nИлмий-техник тараққиёт интернет-технологияларидан фойдаланиш кўламини кенгайтириш имконини беради. Ҳозирги вақтда электр жиҳозларининг сўнгги моделларига интернет тармоғига уланиш имконини берувчи ускуна ва мосламалар ўрнатилмоқда. Бу жиҳозларни лойиҳалаш ва фойдаланишда ахборот хавфсизлигини таъминлаш мажбурий талаблардан биридир. Шу жиҳатдан Ўзбекистонда электрон ускуна ва тизимлар кибер хавфсизлигини ошириш юзасидан салмоқли ишлар амалга оширилмоқда.\nСеминарнинг биринчи кунида кибер хавфсизлик масалаларида давлат ва халқаро ҳамкорликнинг аҳамияти хақида сўз юритилди. Ахборот хавфсизлиги бутун дунёда АКТ барқарор ривожланишининг муҳим тамойилларидан бири экани тан олинган. Ҳар бир давлатда кибер таҳдидларга қарши курашувчи механизм ва ташкилотлар шакллантирилган ёки шакллантирилмоқда. Президентимизнинг 2017 йил 29 августдаги «Ахборот-комммуникация технологиялари соҳасида лойиҳа бошқаруви тизимини янада такомиллаштириш чора-тадбирлари тўғрисида"ги қарорига мувофиқ, Ўзбекистонда Ахборот хавфсизлиги ва жамоат тартибини таъминлашга кўмаклашиш маркази ташкил этилди. Марказнинг вазифаси ахборот хавфсизлигига рахна солаётган замонавий таҳдидлар ҳақида маълумот йиғиш, уларни таҳлил қилиш ва сақлаш, давлат ташкилотларининг ахборот тизимлари, маълумотлар захираси ва базасига ноқонуний киришнинг олдини олишга қаратилган самарали ташкилий ва дастурий-техник ечимларни қабул қилиш бўйича таклиф ва тавсиялар ишлаб чиқишдир. Зеро, ҳеч қандай чегара мавжуд бўлмаган интернет оламидаги кибержиноятлар тобора халқаро тус олмоқда. Бу таҳдидларга қарши курашиш учун Марказий Осиё давлатлари орасида биринчи бўлиб Ўзбекистон ахборот ва коммуникация технологиялари соҳасида халқаро хавфсизлик тизимига қўшилди.\nСеминарда, шунингдек, танқидий ахборот инфратузилмасини ҳимоя қилиш усуллари ҳамда кибертаҳдид билан курашишда миллий даражадаги ҳамкорликнинг аҳамияти муҳокама этилди. Хорижлик мутахассисларнинг ахборот хавфсизлиги мавзусидаги маърузалари тингланди. Жумладан, интернет тармоғига уланиш, тизимларни бошқариш имконига эга гаджет, қурилма ва мосламаларнинг ахборот хавфсизлигини таъминлаш масаласи кўриб чиқилди. Мутахассислар даладаги тадқиқотлар, лаборатория синовлари ҳамда хакерлик ҳужуми симуляцияси ҳақида сўзлаб беришди.\n– Биз Ўзбекистон билан телекоммуникация соҳасидаги лойиҳаларни амалга ошириш бўйича ҳамкорлик борасида катта тажрибага эгамиз, – дейди Халқаро электралоқалар иттифоқининг МДҲ мамлакатлари ҳудудий бўлими дастури координатори Фарид Нахли. – Мазкур семинар «IoT» буюмлар интернети соҳасида хавфсизликни таъминлашга оид муҳим масалаларни муҳокама қилиш учун турли давлатлардан ҳар хил йўналиш мутахассислари ва олимларини йиғиш имконини берди. Ишончим комил, бу кибер таҳдидга қарши курашишда минтақавий ҳамкорлик даражасини оширишга хизмат қилади. Семинар доирасида замонавий телекоммуникация тармоқлари хавфсизлиги, киберхавфсизлик соҳасида истиқболли технологиялар ва инсон салоҳиятини мустаҳкамлаш масалалари ҳам кўриб чиқилади.


Абдулла Аъзам. Ўрта Осиё мумтоз илмий мероси: истифода муаммолари - www.ziyouz.uz\nБош саҳифа МатбуотҲозирги давр матбуотиАбдулла Аъзам. Ўрта Осиё мумтоз илмий мероси: истифода муаммолари\nЎрта Осиёдан етишиб чиққан олимлар томонидан жаҳон илм хазинасига қўшилган ҳиссанинг нақадар буюклиги фан тарихчилари томонидан қайд этилган, жамиятшунослар, публицистлар, журналистлар томонидан эса мунтазам тарғиб қилиб келинади. Лекин ана шу буюк ҳисса конкрет нималардан иборат деган саволга жавоб, тор доирадаги мутахассисларни ҳисобга олмаганда, кўпинча умумий мулоҳазалардан иборат бўлади. Бу ҳолат ҳатто дарсликларда ҳам кузатилади. Масалан, физика дарслигида Беруний, Ибн Сино каби олимларнинг таржимаи ҳоллари ҳамда илмий фаолиятлари ҳақида қомуслардан олинган умумий маълумотлар илова тарзида баён қилинади-ю, аммо ҳар бирининг муайян фан ривожига қўшган ҳиссаси илмий факт сифатида асосий матнга сингдирилмайди. Қиёс учун тасаввур қилайлик: Ньютон буюк табиатшунос аталиб, таржимаи ҳоли берилса-ю, аммо механиканинг асосий қонунлари унинг номи билан аталмаса?! Буюк аждодларимизнинг фан тараққиётидаги ҳиссалари дарсликларда конкрет тарзда баён этилмаслиги эса уларнинг илмий ихтиролари номларидан ажралган ҳолда ўқитилади ва ҳолат шу тарзда авлоддан авлодга ўтаверади.\nМазкур номувофиқликнинг сабаби нимада? Ўрта Осиё мумтоз фани ютуқларининг истифодаси қониқарсиз ҳолда қолиб келаётганини қандай изоҳлаш мумкин? Тўғрироғи, бу ҳолатни тузатиш учун қандай чоралар лозим?\nМуаммони ойдинлаштириш мақсадида яна конкрет фан соҳаси — математикага мурожаат этайлик. Бу фан тараққиётида Ўрта Осиё олимларининг ўрни бус-бутун босқични ташкил қилиши бугун ҳар бир маълумотли кишига маълум. Лекин на ўрта мактаб, на олий мактаб дарсликларида ана шу олимларнинг номи билан аталадиган теорема, лемма ёки формулани учратмайсиз. Ҳолбуки, улардан аввал яшаган юнон олимлари номи билан боғлиқ фактлар (Фалес леммаси, Пифагор теоремаси, Герон формуласи ва б.), улардан кейинроқ яшаган европалик салафлари номи билан боғлиқ фактлар (Виет теоремаси, Паскаль учбурчаги, Ньютон биноми ва б.) дарсликларга албатта киритилади. Таъкидлаш лозимки, юнон олимларига нисбатан ҳам, европалик математикларга нисбатан ҳам бу тамойил тўғрилигига шубҳа йўқ. Лекин тарихий адолат тўла бўлиши учун ана шу фактлар қаторида Шарқ олимлари ихтиро этган илмий фактлар ҳам уларнинг номи билан дарсликлардан ўрин эгаллаши лозим. Қолаверса, Виет теоремаси қадимги бобилликларга, Паскаль учбурчаги қадимги хитойликларга маълум бўлган, Ньютон биномидан эса Улуғбек илмий мактабининг вакиллари исталган даражали илдизларни тақрибий ҳисоблашда фойдаланишган.\nБу мавзуда сўз юритилса, “алгоритм” атамаси Муҳаммад ибн Мусо ал-Хоразмий нисбасидан олингани албатта далил қилиб кўрсатилади. Шарқ олимларига нисбатан бу ноёб, балки ягона истиснодир. Умумий қоидадан истисно мавжудлиги эса ўша қоиданинг умумийлигини инкор этмай, балки аксинча, уни тасдиқловчи далил бўлиши яхши маълум.\nЎрта Осиё олимларининг фан тараққиётига қўшган ҳиссаларини илмий истифодага киритиш муаммоси деганда уларнинг ижоди маҳсулидан иборат фактларни илмий муомалага, ўқув дастурларига, дарсликларга киритишни тушунамиз. Бизнингча, мазкур муаммо биринчи марта конкрет шаклда академик О.Файзуллаев томонидан кўтарилди. Бу мақолада уни ҳал этиш бўйича таклифлар жамоатчилик эътиборига ҳавола этилади.\nШарқ фани ютуқларини илмий истифодага киритиш мураккаб муаммо бўлиб, уни ҳал этиш муайян тизим асосидагина тўла ҳал этилиши мумкин. Бу тизимни лўнда тарзда қуйида тасвирланган схема билан ифодаласа бўлади.\nУнинг ҳар бир ҳалқаси устида батафсилроқ тўхталайлик.\nШарқ олимларининг дунёдаги турли оммавий ва хусусий кутубхоналарда, музейларда сақланаётган қўлёзмаларини излаб топиш ва каталогларга киритиш фаолиятини давом эттириш муҳим. Бу борада қандай имкониятлар мавжудлиги шундан ҳам кўринадики, 1973 йилда— ал-Хоразмий таваллудининг 1200 йиллиги нишонланганда олимнинг атиги 6 тагина асари маълум эди. Орадан кўп ўтмай унинг аввал номаълум бўлган асарлари ёки улардан парчалар топила бошланди. Бугунга келиб бундай асарлар сони 16 тадан ошди. Хусусан, унинг математика, астрономия ва географияга оид машҳур китобларидан ташқари асбобсозликка (астурлоб ва қуёш соатлари ясашга) доир асарлари топилди, тарих, этнографияга оид китобларидан парчалар нашр қилинди. Хоразмийшуносликда яна янги ихтиролар имконияти мавжуд. Қолаверса, ал-Хоразмий номини абадийлашишига сабаб бўлган арифметикага оид асари (шартли равишда “Ҳинд ҳисоби ҳақида китоб” ёки “Арифметика”) ҳозиргача топилган эмас. У мусиқа ҳақида ҳам асар ёзган деган фараз мавжуд. Берунийнинг 150 дан ортиқ асарларидан мутлақ кўпчилиги ҳозиргача топилмаган. Проф. А.Аҳмедов Аҳмад Фарғоний таваллудининг 1200 йиллиги муносабати билан уюштирилган экспедиция давомида Дамашқ, Қоҳира каби Яқин Шарқдаги қадимий шаҳарлар китоб хазиналарининг каталогларида “Хоразмий”, “Фарғоний”, “Бухорий” каби нисбали ўнлаб муаллифларнинг номларини учратган. Одатда кичик ҳажмли қўлёзмаларнинг бир нечтасини бир китоб тарзида муқовалаш расм бўлган. Ана шундай китоблар таркибида машҳур ватандошларимизнинг ҳали номаълум асарлари ҳам бўлиши эҳтимолдан холи эмас. Сўнгги йилларда Истанбулдаги Тўпқопи музейи кутубхонасидан ҳали ўрганилмаган қўлёзмалар кўп топилаётгани ҳам шундан дарак беради. Олий Мажлиснинг шарқшунос олим Н.Иброҳимов раҳбарлигидаги махсус комиссияси олиб бораётган изланишлар ҳам бу борада умидбахшликка асос беради.\nБундай топилмаларнинг ҳар бири фан оламида катта воқеа бўлишини назардан қочирмаслик керак.\nТопилган ёки мавжуд қўлёзмаларни бирламчи ўрганиш, хусусан, унинг манба сифатида тавсифини бериш муҳимлиги билан бирга мураккаб вазифадир.Гап шундаки, узоқ йиллар алғов-далғовли замонлардан ўтиб келганлиги боис, қўлёзмалар, айниқса, уларнинг энг қимматли асл ва эски нусхалари камдан-кам ҳолда бешикаст сақланган. Кўпинча улар муқовасиз, бошидан ва охиридан бир неча саҳифалар йўқотилган бўлади. Қўлёзма, унинг муаллифи, кўчирган хаттот ҳақидаги маълумотлар, одатда, айнан мана шу саҳифаларда бўлиши ҳисобга олинса, уни дастлабки ўрганишнинг қийинчилиги ҳақида тасавур ҳосил қилиш мумкин.\nҚўлёзманинг муаллифи ким? Қачон ёзилган? Қайси манбаларга асосланган? Муаллифнинг таржимаи ҳоли ва ижодига оид қандай маълумотлар сақланган? Қўлёзма қачон, ким томонидан, кимнинг буюртмаси бўйича кўчирилган? Аслидан қай даражада фарқ қилади? — каби саволларга жавоб ахтариш ўзига хос (палеографик) илмий тадқиқот талаб этади. Қўлёзма ва унинг муаллифи ҳақидаги маълумотлар қай даражада тўлиқ ёки тикланиши мумкинлигидан қатъи назар, асарнинг мундарижаси, мавзуси ва мазмуни билан танишиб, тегишли аннотация тузиш ва бу маълумотларни китоб хазиналари каталогларига, фихристларга киритиш унинг кейинги тақдири учун муҳимдир.\nТабиийки, қўлёзма мазмунига баҳо бериш, жумладан, унинг фан тарихидаги аҳамиятини белгилашда дастлабки танишувнинг ўзи кифоя қилмайди. Айниқса, қўлёзма оригинал асар бўлиб, унга яқин бошқа китоблар аввал учрамаган бўлса, китобнинг мазмуни билан батафсил танишиб чиқилмагунча, унинг аҳамияти ҳақида якуний хулосага келиш қийин — қўлёзма ўта ноёб, ҳатто фан тарихи соҳасида улкан илмий ихтиро даражасидаги асар бўлиши ҳам ёки, аксинча, деярли илмий аҳамиятга молик бўлмаган нусха бўлиб чиқиши ҳам мумкин.\nШарқ олимлари асарларининг қўлёзмалари асосан араб ва форс тилларида ёзилганини ҳисобга олсак, уларни ўқиб чиқиш моҳиятан ўзбек, рус ёки бошқа жаҳон тилларидан бирига таржима қилишдан иборат бўлади. Бу жуда зарур ва хайрли, лекин айни пайтда ўта сермашаққат юмушдир. Чунки математика, астрономия, медицина каби фанларга оид асарларни таржима қилиш учун араб ёзуви ва тилини билишнинг ўзи кифоя эмас, бундан ташқари, бу фанларнинг ўзидан ҳам хабардор, имкони бўлса мутахассис бўлиш лозим. Кўпинча бу ҳам камлик қилади — тегишли фан соҳасининг асар ёзилган даврида қўлланган атамаларини, баён ва мушоҳада услубини билиш ҳам талаб этилади. Мисол учун, астрономияга оид асар таржима қилинадиган бўлса, таржимоннинг олий маълумотли астроном бўлиши кифоя қилмайди — таржимон Птолемейнинг “сайёралар Ер атрофида айланади”, деган ғоясига асосланган геоцентрик астрономияга оид тушунча ва мушоҳадалар билан иш кўришига тўғри келади.\nҚўлёзманинг фан тарихидаги ўрнига баҳо берилгач, ана шу баҳога асосланган ҳолда уни нашр этиш — навбатдаги муҳим вазифадир. Техникага оид қўлёзмаларнинг оригиналини китоб ҳолида нашр этишни ғоят қулайлаштирди. Лекин бундай нашр кўпроқ асарни тарихий ёдгорлик сифатида кўпайтириш учун қўлланади. Навоийнинг Султонали Машҳадий томонидан кўчирилган “Илк девони”нинг факсимил (фотонусха) нашри бунинг намунасидир. Бундай усул, шунингдек, асарни таржима қилиш ва нашрга тайёрлашда мураккабликларга йўлиқилган ҳолларда ҳам қўлланиши мумкин — факсимил нашр қўлёзма билан тезроқ шарқшунослар танишувига имкон яратади.\nҲозирги шароитда Шарқ мумтоз фани ёдгорликлари таржимасини жорий ёзувда нашр этиш уни илмий истифодага киритишда ҳал қилувчи аҳамият касб этади.\nАлбатта, мумтоз асарларни шунчаки таржимада нашр этиш ҳам етарли эмас. Нашр асар муаллифи ҳамда унинг қўлёзмасини ўрганиш тарихига оид етарли маълумотлар берувчи сўзбоши ҳамда шарҳлар (изоҳлар) билан таъминланса, унинг қиймати ортади. Бугун библиографик маълумотларни жамлашда Интернет, нашрга тегишли чизма ва иллюстрацияларни илова қилишда эса компьютерлашган нашриёт тизимлари ишни анча енгиллаштирмоқда.\nҚайд этиш лозимки, ҳозиргача Ўрта Осиё мумтоз фанининг энг нодир ёдгорликлари ўзбек, рус ва европа тилларига ўгирилиб, нашр этилганига қарамай, ҳали бу соҳада амалга оширилиши лозим бўлган ишларни тоққа қиёсласа бўлади. Қолаверса, “Қонуни Масъудий”, “Зижи жадиди Кўрагоний” каби фан тарихида буюк мавқега эга асарларни қайта, дастлабки нашрига нисбатан мукаммалроқ тарзда босиб чиқариш уларни илмий истифодага киритиш учун зарур. Масалан, 1994 йилги нашр камёблиги ва проф. А.Аҳмедовнинг батафсил изоҳларига қарамай, баённинг ўта мураккаблиги билан, ундаги илмий ихтироларни истифодага киритиш амалга ошмай келмоқда. (Тан олиш лозимки, бу асарни ҳозир шарқшуноснинг ҳам, профессионал астрономнинг ҳам ўқиб тушуниши оғир.) Ҳолбуки, Ньютоннинг “Табиат фалсафасининг математик негизлари” асари ҳозиргача лотин тилидан инглиз тилига уч марта таржима қилиниб, нашр этилган, Аристотель, Платон асарларини қайта таржима қилиш ҳамон давом этмоқда.\nХуллас, қўлёзманинг нашри Шарқ мумтоз фани ютуқларини амалда илмий истифодага киритишнинг яна бир муҳим босқичига замин тайёрлайди: улар тегишли соҳа мутахассислари томонидан ўқиб-ўрганилиш, мумтоз фан алломасининг шу фан тараққиётига қўшган тайин ҳиссасини аниқлаш ҳамда рисолаларга, дарсликларга киритиш учун имконият яратади.\nБу иш муайян даражада бевосита манбашунослар томонидан ҳам амалга ошириладиган ҳоллар мавжуд. Масалан, Б.А.Розенфельд (АҚШ) ал-Хоразмийнинг қуёш соати ясашга бағишланган рисоласида қутб координатлари системасидан фойдаланилганини исботлашга муваффақ бўлди. Шарқ мумтоз фани манбаларини ўқиб таржима қила оладиган ва айни пайтда замонавий илму фан билан параллел шуғулланган олимлар ҳам йўқ эмас (математика соҳасида, масалан, голланд олими Б.Ван дер Варден), лекин бундай мутахассислар дунё миқёсида ҳам бармоқ билан санарли, чунки ҳозирги ўта ихтисослашган фан замонида бир-биридан йироқ икки соҳада баравар муваффақиятга эришиш мушкул. Аслида тарихий манбаларни ҳозирги фан нуқтаи назаридан таҳлил эта оладиган мутахассислар ҳам кўп эмас. Ана шундай мутахассислардан бири, МДУ профессори А.П.Юшкевич 1966 (!) йилда ўтказилган Халқаро математика конгрессидаги маърузасида ўрта асрлар Шарқ математикасининг оригиналлиги ҳақида сўз юритар экан, ислом мамлакатлари олимларининг ҳозир олий математика дастурига кирган бир қатор ихтироларини санаб ўтган (Қ.“Физико-математические науки в странах Востока”, выпуск 2, Москва, “Наука”, 1969). Лекин бу ихтироларнинг кўпчилиги истифодага киритилмаган, айримлари эса (Кеплер тенгламасини тақрибий ечиш, илдизни тақрибий ҳисоблашда қаторга ёйиш усули, экстремумни аниқлашнинг дифференциал ҳисоб ғоясига асосланган усули) ўзбекистонлик фан тарихчилари томонидан ўрганилаётгани ҳам йўқ.\nБиз замонавий фан билан шуғулланувчи олимларимиз Ўрта Осиё мумтоз фани илмий меросига бутунлай бефарқ, деган фикрдан йироқмиз. Лекин ҳозирча бу мероснинг илмий истифодаси эпизодик табиатли бўлиб қолаётганини таъкидлаб, бу муаммо комплекс тарзда ечилиши зарурлигига эътибор қаратмоқчимиз, холос. Айтайлик, мазкур илмий мерос университетлар ўқув курсларидан пухта ўрин эгаллаганидан сўнг, орадан маълум йиллар ўтгач — мана шу дарсликлардан таълим олган талабалар мутахассис бўлиб етишиб, мактаблар учун дарслик ёзишга киришса, мумтоз фанимиз умумтаълим дастурларидан ўзининг муносиб ўрнини эгаллай бошлайди. Лекин бу анчайин узун жараён. Уни қисқартишнинг реал йўлларидан бири — табиий фанлар бўйича дарсликларнинг муаллифлари гуруҳига албатта Ўрта Осиё мумтоз фани тарихи бўйича тегишли мутахассис мажбурий тарзда қўшилиши лозим. Чунки ҳозир нашр этилаётган дарсликларнинг аксари асосан собиқ СССР давридаги ёки хорижда нашр этилган дарсликлар, хусусан, европацентризм руҳида ёзилаётганини кўплаб далиллар билан исботлаш мумкин.\nШундай қилиб, юқорида саналган объектив ва субъектив сабабларга кўра Ўрта Осиё мумтоз фани ютуқларини замонавий фан нуқтаи назаридан таҳлил қилиш, баҳо бериш, сўнг шу асосда илмий истифодага киритиш тизимининг ҳалқасида узилиш рўй бермоқда. Ҳеч иккиланмай айтиш мумкинки, гарчи Берунийнинг “Қонуни Масъудий”, Жамшид Кошийнинг “Муфтаҳ ул-ҳисоб”, Улуғбекнинг “Зижи жадиди Кўрагоний” асарлари асосан чоп этилган бўлса-да, лекин бу асарлар республикамизнинг профессионал математиклари томонидан ўрганиб чиқилган, уларнинг ихтиролари эса дарсликларга машҳур алломалар номи билан киритилган, деёлмаймиз. Ҳолат, агар янглишмасак, бошқа аниқ фанлар соҳасида ҳам шунга яқин (Ибн Синонинг “Тиб қонунлари” балки истиснодир).\nМасалани ойдинлаштириш учун мисол тариқасида математикадан барчага яхши маълум мисолга мурожаат этайлик. Ал-Хоразмий “Алжабр ва алмуқобаладан қисқача китоб” асарида квадрат тенгламаларни таснифлаб, олтита каноник кўринишга келтиради. Улардан учтаси содда (чала квадрат) тенгламалар, учтаси эса тўла квадрат тенглама. Сўнгги уч тоифа тенгламадан икки хилини ечиш усули ал-Хоразмийдан анча олдин, қадимги Бобил, Хитой ва Ҳиндистондаёқ маълум бўлган, Эвклиднинг “Негизлар” асарида ҳам шунга мисоллар бор. Лекин учинчи тоифани ташкил этувчи (ах2 =bx+c кўринишидаги) тенглама ал-Хоразмийгача давр математикасида учрамайди. Бу тенгламани ечиш қоидаси биринчи марта “Алжабр ва алмуқобаладан қисқача китоб”да исботлангани тан олинади. Чунки, ўша даврда манфий сонлардан фойдаланилмагани учун, учинчи тоифа тенгламани ечиш қоидасининг исботи бошқа икки тоифаникига қараганда анча мураккаб. Шунинг учун квадрат тенглама илдизлари учун формулани ал-Хоразмий формуласи деб аташ ва шу ном билан дарсликларга киритиш адолатдан бўлади.\nЯна бир мисол — ал-Фарғоний леммасидир. Бу лемма ўрта асрларнинг асосий астрономик кузатув асбоби бўлган астролябия назариясида қўлланадиган стереографик проекция хоссасини исботлаш учун қўлланилган. Бу хоссанинг ўзини Птолемей топган, аммо исботи сақланмаган ва Аҳмад ал-Фарғоний тиклаган, шу мақсадда леммани топган. У мазмунан мактаб геометрия дастурининг ўхшаш шакллар, айланага ички чизилган бурчаклар мавзуларига тўғри келади. Бошқа мамлакатлар дарсликларининг мазмуни уларнинг муаллифларига ҳавола, аммо бизнинг мактабларимиз учун ёзилган дарсликлардан “Фарғоний леммаси” ўрин олиши керак.\nХудди шунингдек, тилга олинган Птолемей теоремаси ҳозир университетлар математика факультетларининг ўқув режасидаги “Комплекс ўзгарувчанли функциялар назарияси” фанида (ҳеч кимнинг номи билан боғланмай) эслатилади. Дарсликда бу теорема албатта “Птолемей теоремаси, Фарғоний исботланган”, дея қайд этилиши мақсадга мувофиқ.\nГеометрия юнон олимларининг ихтироси бўлса, тригонометрия асосан Ўрта Осиёлик математиклар ихтироси эканлиги фан тарихчилари томонидан эътироф этилади. Аниқроқ айтганда, асосий тригонометрик функциялар — синус, косинус, тангенс Шарқ олимлари — ал-Хоразмий, Беруний, Абул Вафо, Насриддин Тусий ва бошқалар томонидан киритилган, уларнинг қатор хоссалари исботланган, юқори аниқликдаги жадваллари тузилган, геометрия ва астрономия масалаларига татбиқ қилинган. Дарсликларда бу умумий тарзда қайд этилади холос. Бизнингча, фақат умумий қайд билан чекланиш тўғри эмас — тригонометриянинг қайси формуласи қайси олим томонидан истифодага киритилгани (имкони борича) аниқ кўрсатилиши лозим.\nБундай мисолларни бошқа фанлардан ҳам исталганча келтириш мумкин. Масалан, Ер қобиғи плиталарининг ҳаракати назарияси Беруний томонидан мукаммал тарзда исботланган (бу фактга геологларнинг диққатини 1974 йилда фан тарихи бўйича ўтказилган халқаро конгрессда рус геологи Н.И.Леонтьев тортган. (Қ. “ХШ Международный когресс по истории нуки”, Москва, 1974). Шунга қарамай мазкур назария ХIХ асрда яшаган геолог олим Вегенер номи билан “Вагенер гипотезаси” дея аталиб келмоқда. У ҳеч бўлмаганда “Беруний-Вагенер назарияси” (ёки фарази) деб юритилса, тарихий адолатга мувофиқ бўлар эди.\nЎрта Осиё олимларининг илмий тафаккур тараққиётидаги хизматларини ҳозирги замон фани нуқтаи назаридан таҳлил қилиш баробарида уларнинг ижодий меросини фалсафий-методологик нуқтаи назардан ўрганиш ҳам долзарб вазифа. Аслида бу ҳам ана шу меросни истифодага киритишнинг яна бир муҳим йўлидир. Ўрта Осиё олимлари юнон, ҳинд олимлари эришган натижаларни ўзлаштириш баробарида, фанни бутунлай янгича ёндашувлар, оригинал ғоялар билан бойитгани борасида далиллар етарли. Илмий ҳақиқат излашда фаол эксперимент қўллай бошлангани, Ер куррасининг қобиғи ҳаракатдаги геологик объект эканлиги, диалектика таълимоти шулар жумласидандир.\nБу йўналишнинг ҳам ўзига хос мураккабликлари мавжуд. У нафақат Шарқ олимлари асарларини чуқур ўрганиб чиқишни, айни пайтда Ғарб фалсафасининг ўрта асрлардан то бугунги кунгача бўлган ривожи давомида кўтарилган ғояларнинг генезиси билан танишишни ва қиёсий таҳлил қилишни талаб этади. Айни пайтда жаҳоннинг ўнлаб йирик илмий марказларида кўплаб шарқшунослар Ўрта Осиё мумтоз фанини ўрганиш, хусусан, фалсафий-методологик ва қиёсий таҳлил қилиш бўйича чуқур тадқиқотларни амалга ошириб келмоқдаларки, улар ҳам муҳокама қилинаётган муаммони ҳал этишда муҳим роль ўйнаши мумкин.\nЎрта Осиёнинг мумтоз фанини истифодага киритиш соҳасида айнан мана шу бўғин — фалсафий-методологик таҳлил муайян натижаларга эришилаётганини қайд этиш лозим. Олий ўқув юртлари учун фалсафа дарсликларида Ўрта Осиё мумтоз фалсафаси вакилларининг таълимотларни баён қилишга кенг ўрин берила бошлади. Яна бир муҳим амалий иш — республикамизнинг бир гуруҳ етакчи олимлари томонидан “Ўрта Осиёнинг мумтоз фани ва ҳозирги замон жаҳон цивилизацияси” рисоласи нашр этилди (қ. “Классическая наука Средней Азии и современная мировая цивилизация”, под редакцией П.К.Ҳабибуллаева и А.Ф.Файзуллаева, Ташкент, “Фан”, 2000). Рисола Ўрта Осиё мумтоз фани натижаларини ҳозирги замон нуқтаи назаридан баҳолашга бағишланган. У гарчи ягона ғояга асосланиб тузилган бўлса-да, мазмунан деярли мустақил мавзуларга бағишланган мақолалардан таркиб топган. Мақолалар республикамизнинг таниқли фан арбоблари — математика, физика, кибернетика, биология, медицина, фалсафа, тарих фанлари вакиллари томонидан ёзилганиёқ унинг аҳамияти ҳақида тасаввур беради. Рисолага академиклар Г.А.Пугаченкова ва Э.В.Ртвеладзе тақризлари илова қилинган.\nРисоланинг мумтоз фанимиз истифодасидаги аҳамиятини тўғри баҳолаган проф. О.Шарафиддинов уни тақриз ва тарғиб қилиш зарурлигини уқтиради. Бу ўринли, албатта. Аммо рисола мундарижасининг кенг қамровлилиги яхлит тақриз қилишга имкон бермайди ҳар бир боб шу соҳа мутахассислари томонидан тақриз қилиниши мумкин. Бу ерда рисола йўналишидаги тадқиқотларни давом эттириш долзарб ва зарурлигини назарда тутиб, рисолада етарлича акс этмаган айрим масалаларга эътибор қаратишни лозим топамиз.\nМасалан, алгебранинг пайдо бўлишидан ҳозирги рижоланиш даражасини баён қилишга ўтишда унинг ал-Хоразмийдан кейинги тадрижий тараққиёт йўлини ҳам ёритиш фойдали бўлар эди. Шунингдек, нафақат алгебра, балки тригонометрияга ҳам тўлалигича Ўрта ва Яқин Шарқ олимлари томонидан асос солинганини ҳам мана шу каби рисолада таҳлил қилиш пайти келди.\nXVIII асргача алгоритм фақат арифметик ҳисоблашлар қоидаларини ифодалаган, ХХ асрга келиб эса у компьютерлаштиришнинг математик таъминотида ҳал қилувчи роль ўйнаши рисолада анча кенг очиб берилган. Бизнингча, ХХ асрнинг сўнгги чорагидан алгоритм тушунчаси яна бир янги сифат касб этди — инсон тафаккурининг ассоциатив, индуктив, аналитик ва ҳ.к. услублар қаторида яна бир, янги, ўзига хос алгоритмик мушоҳада услубига айланди. Аввал у фақат математикларга хос, ХХ аср ўрталарида ахборотларни қайта ишлаш соҳасида муҳим роль ўйнаган бўлса, компьютер ва дастурлаш саводхонлиги тушунчаси пайдо бўлиши билан универсал умуминсоний тафаккур унсурини ташкил этмоқда. Бу, шубҳасиз, чуқур фалсафий-методологик таҳлил талаб этувчи мавзу.\nРисоланинг 6-бобида Ўрта Осиёлик олимларнинг астрономия, геодезия, картографияга қўшган ҳиссалари анча батафсил баён қилинган, лекин бу бобда Фарғоний, Беруний ва Улуғбек ғоялари фаннинг кейинги тараққиётига, жумладан, ҳозирги ҳолатига қандай таъсир кўрсатгани ўз аксини топмаган.\nРисоланинг полиграфик сифати, айниқса, ундаги формулалар терилиши ҳозирги талаб даражасида чиқмаганини ҳам қайд этиш лозим. Зеро, бундай асарлар имкони борича инжиқлик билан таҳрир қилиниши ва замонавий полиграфик сифат билан нашр этилиб, дунёнинг йирик илмий марказларига тарқатилиши мақсадга мувофиқ бўлади.\nЎйлаймизки, рисолада бошлаб берилган хайрли иш янада кенгроқ ва чуқурроқ давом эттирилади ва Ўрта Осиё мумтоз фанининг ютуқлари дарсликлардан ўз муносиб ўрнини эгаллашига олиб келади.\n«Жаҳон адабиёти» журнали, 2003 йил, 1-сон\n← Аввалги Аввалги Султонмурод Олим. Тилакка етиш сирлари\nКейинги → Кейинги: Абдурраҳмон ал-Хомисий. Ҳақиқат узуги (ҳикоя)


"Bellator” собиқ чемпиони Рамзан Қодировнинг Емельяненкони мағлуб этишига ишонмоқда\n25 декабрь, 2019, 12:21\nТеглар:ММА | Профессионал бокс | Рамзан Кадиров | Александр Емельяненко\nУ Россиянинг энг кўзга кўринган ММА жангчиларидан бири ҳисобланади.\n"Bellator” нинг ўрта вазн тоифасидаги собиқ чемпиони Aлександр Шлеменко Чеченистон раҳбари Рамзан Қодиров ва ММA жангчиси Aлександр Емельяненко ўртасида бўлажак жанг борасида ўз тахминларини билдирди.\n“Ростини айтсам, ушбу жанг бўлиши мумкинлигига менда шубҳа бор. Менимча, бу шунчаки ҳазил. Aгар, уларнинг жанглари бўлиб ўтадиган бўлса, у катта қизиқиш уйғотади. Бу жуда катта шов-шувли жанг бўларди.\nРамзан доимий равишда машғулотлар ўтказсада, барибир Aлександр профессионал спортчи. Лекин Рамзан Ахматович ҳамда Емельяненконинг биргаликда машғулотлар олиб боришганини инобатга олсак, улар бир-бирларини яхши билишади. Шунинг учун, иккаласида ҳам ғалаба қозониш имконияти бор.\nҲа, Aлександр профессионал, аммо Рамзаннинг ғалаба қозониш учун жуда кўп имкониятлари бор”, - деди Шлеменко.\nВидео Александр Емельяненко қай тарзда мағлуб этилди? (Видео)\nАлександр Емельяненко ва Магомед Исмоилов жангида кутилмaган натижа қайд этилди\nВидео Александр Емельяненко ва Магомед Исмоилов ўзига хос кўз уриштириш маросимида...(Видео)


Lotinchada 23 сентябрь 2021, 21:01 Жаҳон\nЖазоир Марокаш учун ўз ҳаво маконини ёпди\nЖазоир президенти Aбделмажид Теббун мамлакат ҳаво ҳудуди Марокаш авиацияси учун ёпилишини эълон қилди. «Олий хавфсизлик кенгаши мамлакатнинг ҳаво майдонини барча — фуқаролик ва ҳарбий самолётлар, шунингдек Марокашда рўйхатдан ўтган самолётлар учун зудлик билан ёпишга қарор қилди», дейилади расмий баёнотда. — Интерфакс.\n24 август куни Жазоир Марокашни давом этаётган «ҳарбий ҳаракатлар»да айблаб, мамлакат билан дипломатик алоқаларни узишга қарор қилган эди.\nУкраинада олигархлар тўғрисида қонун қабул қилинди\nОлий Рада олигархларнинг таъсири билан боғлиқ миллий хавфсизликка таҳдидларнинг олдини олиш тўғрисидаги қонун лойиҳасини қабул қилди. Ушбу ҳужжат учун 450 нафар депутдан 279 нафари овоз берган.\nҚонун лойиҳасида ижтимоий ҳаётда муҳим иқтисодий ёки сиёсий вазнга эга бўлган шахслар (олигархлар) реестрини тузиш, шахсларни реестрга киритиш тартибини ва бундай киритиш оқибатларини белгилаш, давлат хизматчиларининг ушбу реестрга киритилган шахслар билан алоқаларни декларациялаш таклиф этилади.\nҚонунга кўра, Миллий хавфсизлик ва мудофаа кенгаши (МХМК) томонидан тузиладиган ва юритиладиган олигархлар реестрига қуйидаги шартлардан учтасига эга шахслар киритилади: ОАВга сезиларли даражада таъсир кўрсатиш, сиёсий ҳаётда иштирок этиш, монопол компанияга бенефициар эгалик қилиш ва энг кам яшаш миқдорининг 1 млндан ортиқ бараварига тенг бойликка эгалик (жорий курс бўйича тахминан 83 млн доллар).\nҲужжат, шунингдек, бу фуқароларга сиёсий партияларни қўллаб-қувватлашга бадал тўлаш ва катта хусусийлаштириш жараёнларда харидор сифатида қатнашишни тақиқлайди. Бундан ташқари, ҳокимият вакиллари ва катта активларга эга бўлган шахслар ўртасидаги учрашувлар ва бошқа муносабатлар тартибга солинади, реестрга киритилган шахслар учун бундай алоқалар тўғрисида декларацияни тақдим этиш шарт бўлади. Ҳужжатнинг амал қилиш муддати ўн йил.\nБундай қарор Украинадаги олигархик тизимни йўқ қилиш йўлидаги биринчи қадам бўлиши мўлжалланган. Унинг асосида монополияга қарши қонунлар, лоббичилик тўғрисидаги қонун ва мамлакатдаги иқтисодий ва ижтимоий муносабатларни ислоҳ қиладиган бошқа норматив-ҳуқуқий ҳужжатларни ишлаб чиқиш режалаштирилмоқда. — ТАСС.\nИюнь ойида Украина президенти Владимир Зеленский Олий Радага ушбу қонун лойиҳасини тақдим этган эди.\nАҚШга эвакуация қилинган афғон қочқинлари ёмон шароитларда яшашмоқда — ОАВ\nThe Hill’нинг Wisconsin State Journal’га таяниб хабар беришича, Форт-Маккой базасидаги афғон қочқинлари яхши иситилмайдиган биноларда яшашмоқда. Бундан ташқари, озиқ-овқат етишмовчилиги ва тоза кийим олиш имкони йўқлиги ҳақида айтилмоқда. Қочқинларнинг кўпчилиги бир неча ҳафта олдин AҚШга олиб келинган кийимдадир, деб ёзмоқда нашр.\nБаъзи қочқин аёлларнинг айтишича, улар учун овқат қолмагани ҳақида эшитиш учун соатлаб, баъзан соат олтигача кутиш керак. Шунингдек, улар собиқ афғон ҳарбий хизматчилари томонидан таҳқирлаш ҳолатлари ҳақида хабар беришган.\nAҚШ мудофаа вазири Ллойд Остин базада жойлаштирилган 12,5 минг нафар афғон қочқини озиқ-овқат ва кийим-кечакка муҳтож эканлиги ва совуқ биноларда яшашидан хабардор, деб ёзади The Hill Пентагон вакили Жон Кирбига таяниб. «Биз, албатта, бундан хабардормиз. Биз бунга [хабарларга] жуда жиддий қараймиз», — деди Кирби. Шу билан бирга, вакил Пентагон муаммони қандай ҳал қилиши ҳақида айтмади.\n«Биз буларнинг барчасини кузатяпмиз. Биз бу одамлар ва уларнинг оилалари учун муносиб шароитлар яратиш учун жавобгармиз» — деди Кирби. Бинолар нега иситилмаётгани тўғрисидаги саволга, у «вазиятни тўғрилаш чоралари кўрилмоқда», деб жавоб берди.\nАҚШ очликка қарши курашиш ва дунёнинг озиқ-овқат тизимини мустаҳкамлаш учун жами 10 млрд доллар ажратади, бу маблағнинг ярми мамлакатнинг ўзида шундай эҳтиёжларга сарфланади ва яна 5 млрд доллар бошқа давлатларга берилади.\nМамлакат Венесуэла халқига 336 млн долларлик ёрдам кўрсатади. 247 млн доллар инсонпарварлик ёрдами сифатида, 89 млн доллар эса ижтимоий заиф венесуэлаликларнинг эҳтиёжларини қондириш учун иқтисодий ва тараққиёт ёрдами шаклида берилади. Шунингдек, Қўшма Штатлар Мьянма, Бангладеш ва бошқа мамлакатларда яшовчи роҳинжа миллати қочқинларига 180 млн долларга яқин қўшимча гуманитар ёрдам кўрсатади.\n«Толибон» ўз жангарилари орасида «сафларни тозалашни» бошлайди\n«Толибон» тез орада ўз жангарилари орасида толиблар тамойилларига зид бўлган ҳаракатларни аниқлаш чораларини кўришни бошлайди. Хабарга кўра, «Aфғонистон Ислом Aмирлиги» (АИА) махсус комиссияси сафларни тозалаш билан шуғулланади. Ҳаракат аъзолари оғир жазога тортилиши мумкин бўлган жиноятлар орасида, хусусан, ахлоқсиз ҳаракатлар, коррупция, шахсий адоват, одамларни талон-торож ва таъқиб қилиш белгиланган.\nҲаракат раҳбариятининг махсус фармони икки ҳафта ичида қабул қилиниши мумкин ва у АИАнинг барча куч тузилмаларига, шу жумладан разведка, Ички ишлар ва Мудофаа вазирликларига юборилади. — ТАСС (Shamshad TV).\n«Толибон» қишлоқ хўжалиги, чорвачилик ва ирригация вазири лавозимига Мавровий Aбдурраҳмон Рашидни (Фарёб вилоятидан) тайинлади. Унинг ўринбосарлари Мавлавий Садр Aъзам (Пактия вилоятидан) ва Мавлавий Отауллоҳ Омри (Фарёб вилоятидан) бўлади.\n28.10 Виза муддати тугаган Афғонистон фуқаролари Ўзбекистондан чиқариб юборилмайди\nҚашқадарёда Nexia газ баллони портлади


Quvasoy.uz - ОТ СПОРТИ-ЖАНГОВАР ҲАРБИЙ ТАЙЁРГАРЛИКНИНГ АСОСИНИ ТАШКИЛ ЭТАДИ\nОТ СПОРТИ-ЖАНГОВАР ҲАРБИЙ ТАЙЁРГАРЛИКНИНГ АСОСИНИ ТАШКИЛ ЭТАДИ\n2019-08-13 22:21:13 298\nШу боис ҳарбий қисмларда аскарларни жанговар руҳда тарбиялаш учун от спорт турлари билан шуғуллантиришга ҳам алоҳида эътибор қаратилади.\n“Фарзандлари соғлом юрт-қудратли бўлур”. Мантиқан олиб қаралганда бу хикматли ибора замирида олам-олам маъно бор. Ҳақиқатдан ҳам бугунги ҳаракат эртага ўз самарасини беришлиги аниқ. Қувасой шаҳридаги Пакана қишлоғида қад ростлаган Фарғона водийсида ягона бўлган Қорабайир зотли отларни етиштиришга мўлжалланган «Водий тулпорлари» наслчилик комплексини ишга тушганлигига ҳали унча кўп вақт бўлмасада, қадим авлодларимиз анъаналарини тиклашда, ўсиб келаётган ёш авлодни ўз Ватанига муҳаббат, садоқат ҳамда ватанпарварлик руҳида тарбияланишларида ўзига хос мактаб вазифасини ўташ билан бирга, тиббиётда ҳам айрим беморларни от миниш орқали даволовчи “Иппотерапия” деган махсус асл даволаш усулига қайтилди, десак ҳам бўлаверади. Чунки, Иппотерапия-бу беморнинг жисмоний, ақлий ва ҳиссий ҳолатини яхшилайди. Сир эмаски, бу йўл билан ошқозон-ичак ва юрак-қон томир касалликларини даволашда эгарланмаган от миниб сайр қилишнинг ижобий аҳамияти исботланган.\nШунингдек, от минишнинг фойдали экани полимелит асоратини йўқотишда, таянч-ҳаракат аппарати касалликларини, қолаверса ақлий заифлик, тутқаноқ(эпилепсия), шизофрения (руҳий касаллик тури)ни даволашда ҳам кузатилган. Бугунги кунда шаҳримиздаги “От спорт комплекси”да ҳам болалар спортини ривожлантириш, болаларни спортга жалб қилиш мақсадида бир қатор ишлар амалга оширилиб келинмоқда. Айни кунларда “Кварц” А/Жнинг ташаббусига кўра, Фарғона шаҳридаги “Мурувват” ногирон болалар учун интернат уйи тарбияланувчилари, Қувасой шаҳридаги БЎСМ, шаҳар халқ таълими бўлимига қарашли умумтаълим мактаблари, маҳаллалар ва оилалар билан ҳамкорликда олиб борилиши режалаштирилган чора-тадбирлар ишлаб чиқилганлиги, бу йўлдаги асосий қадамлардан биридир.\nАйни кунларда “Водий тулпорлари” от комплексида Қувасой шаҳар халқ таълими бўлимига қарашли 27-умумтаълим мактабининг 5-6-7-синф ўқувчиларидан иборат яқин 20 нафардан ортиқ ўғил болалар ўзларининг бўш вақтларида шу ерга келишиб, от спорти билан мунтазам шуғулланишмоқда. Бу ерда Қорабайир зотли отларни минишни ўзига яраша машаққати, сир-асрорлари бор, албатта. Шу сабабли, бу ерда тўгарак иштирокчиларига от спорти бўйича мураббий Эргашали Қурбонов, Умрбек Маматовлар яқиндан сабоқ бериб келишмоқда. Эндиликда нафақат шаҳримиздаги 27-умумтаълим мактаби, балки қолган барча мактаб ўқувчилари ҳам ушбу тўгаракларга келиб, бемалол сабоқ олишлари мумкин.\nФарғона шаҳридаги “Мурувват” Ногирон болалар учун интернат уйи тарбияланувчилари яқин бир ойдан буён кун ора бу ерга келиб туришибди. Нега десангиз, бу ерда “Иппотерапия” усули орқали болалар даво топмоқда, десак ҳам бўлаверади.\nМазкур интернат уйи тарбияланувчиси Аҳмадали Орипов 13 ёшда, у мактабда ўқиётган даврида тез-тез тутқаноқ(эпилепсия) касали билан оғриб турганлиги сабабли, Аҳмадалининг ота-онаси уни мактабдан олиб, кўнгли ҳотиржам бўлиш ниятида ушбу интернатга топширган эканлар. Аҳмадали мен билан суҳбат чоғида шундай деди:\n-Мен тўғрисини айтсам, ўзим билмаган ҳолда хушимни йўқотиб қўярдим. Бу ерга келганимизда, дастлаб мени отга миндиришганда бироз чўчидим. Кейин менда секин-аста қандайдир ўзгариш бўлаётганлигини сездим. Шундан кейин отга бўлган муҳаббатим янада кучайди. Имкон берилса, шу ерда кечга қадар от миниб юраверсам. Шукур қиламанки, бизни бу ерга келиб туришимизга “Кварц” А/Ж раҳбарияти, “Водий тулпорлари” МЧЖнинг ёрдамлари жуда катта бўлганлигини билдик. Мана шулар қаторида тарбиячи, дўхтир акаларимизга ҳам мингдан-минг раҳматлар айтамиз. Агар мен соғ-саломат катта бўлсам, албатта ҳарбий хизматчи бўлишни орзу қилганман. Мен ўшанда дунёдаги энг бахтли инсонлардан бири бўламан, деди.\nБиз “Мурувват” ногирон болалар учун интернат уйи тарбиячиси Шерзодбек Икромовнинг сўзларига диққат билан қулоқ солдик:- Биз бу ерга келганимизда болаларнинг отга нисбатан қўрқиши жуда кучли эди. Ҳозир уларда анча ўзгаришлар бор, руҳиятлари ҳам кўтарилган.\nАка-ука Диёрбек ҳамда Жалолбек Абдуғаффоровлар тарбиячиларнинг айтишларига қараганда интернат уйига келганларида бир ерда ўтириб, юришолмас эканлар. Диёрбекни интернат уйида бир йилдан буён Давлатжон Абдурахмоновдан уқалаш(массаж) усули билан даволанаётгани, ҳозир мана гувоҳ бўлганидек, Диёрбек товони билан аста-секин юра бошлаганини кўрдик.\n-Диёрбекни укаси Жалолбекни дастлаб оёқлари бир-биридан ажралиши қийин эди, у кунлик уқалаш(массаж)ни олиб келмоқда. У ҳам аста-секинлик билан ҳар гал отга миндирилиб, ўргатиляпти. Жалобекда бугунги кунда анча ўзгаришлар катта. Бемалол отга ўткизилиб, оёқларини очиб, минишга ҳаракат қилаяпти,-дейди Д. Абдураҳмонов.\nБиз сўзимиз, далилимиз кучли бўлиши учун хулоса ўрнида ёзувчи Абдуқаҳҳор Хонназаровнинг мақоласидан парча келтирамиз: ... Адир этагида биз тавсия қилган касаллар отларга навбатма-навбат минишяпти.\nУлар орасида ёш болалар ҳам анчагина. 12-13 ёшлардаги рангпар, озғин бемор бола ўриндиққа ҳолсизгина чўкиб, отларни кузатади. От миниш навбати келганида эса кўзларида ўт чақнагандек бўлади. Ўзгача ғайрат билан отга талпинади. Эгарга мингач, “мени расмга олинглар!” дейди қаддини кериб. Унинг бу ҳаракатларидан онаси беҳад хурсанд. Чунки, ўғлини “лейкоз” ташхиси билан ҳузуримизга олиб келганида аҳволи анча эди. “От миниш ўғлимнинг соғайишига анча ёрдам беряпти”, дейди онаизор миннатдор бўлиб.\nгазетаси махсус мухбири.


ОДИНАнинг ХАТИ – Huquqbon\nМендан сураган хатингизни тушунмадим.\nАгар акамни чикарган хатини назарда тутган булсангиз, уни ошкор булишида акамга каттик зарар булади. Шундок хам у хозир золимлар кулида. Бирон ердан овози чикиб колса, тайёр кулларида турибди, роса азоблашади.\nШунинг учун мен сураганиз учун хатни жунатаман, аммо сиздан талабим ва илтимоси бу нарса ошкор булмасин. Акамга зарари етмасин. Факат узингиз ишонишингиз учун айтаётган булсангиз деб жунатаяпман. Хатни аслини расмга олиб жунатиш учун кундузи харакат киламан. Хозир эса ёзувда жунатаман:\n«… сизлар дуо килиб туринглар. Мен хозир бошка нарсани уйлаяпман. Уйлаб уйимга ета олмаяпман. Мамлакатни эрини (яъни йуколган ИСМАНХЎЖАЕВ РАВШАН СУЛТОНОВИЧни. 1975 й. т., яшаш жойи: Тошкент шахар, Мирзо Улугбек тумани, Оккўргон кўчаси, 12-а уй.) кандай килиб булмасин – топишсин ота-онаси. Уни шеригини хам (яъни РАХИМОВ АБДУРАСУЛ АБДУРАШИДОВИЧни 1972 й. т., олий маълумотли, уйланган, аёли: Феруза Рахимова, 3та боласи бор: 8 ёш, 5 ёш, 3 ёш, яшаш жойи: Тошкент, Шайхонтохур тумани, «Богкўча» дахаси, 100-б уй, уй телефони: 49-41-47, уяли телефони: 100-10-22).\nБу хатнинг числоси йук эди. Шу хатдан сал утиб кейинги хат чикди. Иккала хат турли вакт ёзилган булса хам, у ердан доим хат чикиш йули булмаганлиги учун иккаласи бир кунда чикди:\n«…Хамзани адасини (Равшан Исманходжаев), Зухрани эрини (Фаррух Хайдаров) топинглар. Кандай килиб булмасин. Уларни, яна такрорлайман, портлатишвормокчи… » 25.08.04.\nШу хатлар эди. Буларни расми хам шартми?\nХурмат билан кизингиз Одинахон.


Один из матчей чемпионата Кыргызстана.\nХалқаро футбол федерацияси (FIFA) коронавирус пандемияси иқтисодий оқибатларини бартараф этиш ва миллий федерацияни қўллаб-қувватлаш мақсадида Қирғизистон футбол уюшмасига 1,5 миллион долларгача ажратади.\n- Грант маблағларини олиш учун федерация ариза бериши керак. Маблағлар босқичма-босқич берилади. 500 минг доллар аёллар футбол ривожига берилади. Қолган маблағ (1 млн доллар) федерация ва ижроия қўмита раҳбарлари қарори билан тақсимланади. Пуллар асосан терма жамоаларни ўқитиш ва тренировкаси, премьер-лига ўйинлари ва лига иштирокчилари бўлмиш командаларни қўллаб-қувватлаш учун йўналтирилади. Бир сўз билан айтганда, маблағлар қирғиз футболини сақлаб қолиш ва пандемия оқибатларини юмшатишга йўналтирилади.\nҚирғизистонда 21 мартдан коронавирус туфайли жорий қилинган карантин сабаб барча спорт мусобақалари бекор қилинган. Бу давр Қирғизистон премьер-лигаси 1 босқич ўйинлари ўтказилишига тўғри келиб қолди. Уч ойлик танаффусдан сўнг 8 июн куни футбол клубларига тренировка ўтказишга рухсат берилди. Болалар ва ўсмирлар клубларига ҳозирча рухсат берилмади. Коронавирус тарқалиши сабаб хавфсизлик нуқтаи назаридан ўйинлар томошабинларсиз бўлиб ўтади.